Давлат ташқи қарзи: хавотирлар қанчалик асосли?\nMолия вазири Тимур Ишметов Олий Мажлис Қонунчилик палатасида Давлат бюджетининг жорий йил биринчи ярим йиллигидаги ижроси бўйича маърузасида айни пайтда давлат ташқи қарзи 17,3 млрд. долларни, давлат ички қарзи 2,3 млрд. долларни ташкил этаётганини билдирди. Рақамлардан кўринадики, мамлакатимизнинг ташқи қарзи миқдори салмоқли даражада.\nАйни ҳолат жамоатчилик орасида хавотир уйғотаётгани ҳам бор гап. Ҳақли саволлар туғилмоқда: давлат қарзи ниманинг ҳисобига ошиб бормоқда? Қарз ошиб кетишининг қандай таҳликалари бор?\nАйтиш керакки, давлат ташқи қарзини муҳтожлик туфайли олинган оддий қарз маъносида тушунмаслик керак. Ушбу тушунча мақсадли кредитлар, сармоялар ва бошқа маблағларнинг мамлакат иқтисодиётига кириб келишини билдиради. Бундай қарзни қайсидир маънода давлатга бўлган «ишонч миқдори» деб ҳам тушунса бўлади. Ахир, қарз (ёки инвестиция) дуч келган одамга ёхуд давлатга берилавермайди-ку. Аввал унинг ишончлилиги, иқтисодий имкониятлари ва истиқболлари текширилади.\n— Мазкур маблағлар, асосан, кредитор мамлакатлар (Хитой, Япония, Германия ва бошқалар) ҳамда халқаро молиявий ташкилотлар (Осиё тараққиёт банки, Жаҳон банки ва Ислом тараққиёт банки) томонидан жалб қилинган, — дейди Молия вазирлиги департамент бошлиғи Жасур Қаршибоев. — Қарзлар узоқ ва ўрта муддатларга олинган бўлиб, имтиёзли даврда қарз суммаси эмас, фақатгина фоиз ставкаси тўланади.\nТашқи қарз, асосан, икки: инвестиция ва бюджет камомадини молиялаштириш мақсадларида олинади. Инвестицияга йўналтирилган ташқи қарз уларнинг «ҳосили» ҳисобидан қайтарилса, бюджет камомадини қоплаш учун ишлатилган қарзни қайтариш солиқ тўловчилар гарданига тушади. Мамлакатимиз шароитида эса ташқи қарз, асосан, ижтимоий ва инвестиция лойиҳаларини молиялаштириш учун жалб этилмоқда.\nКоронавирус шароитида қарз олиш қанчалик тўғри?\nЭкспертларнинг фикрича, ҳозирги шароитда қарз олиш жуда тўғри қарор. Чунки пандемия сабабли келиб чиққан инқироз бошқа даврлардаги инқироздан бутунлай фарқ қилади. Ғарб мамлакатлари ушбу инқирозга қар ши курашишда «қандай зарурий чоралар керак бўлса, шуларни амалга ошир» тамойилига асосан иш кўришмоқда.\n— Ҳозирги вазиятда иқтисодий фаоллик пасайиб, бюджетга тушумлар камайиши табиий, — дейди Иқтисодий тадқиқотлар ва ислоҳотлар маркази етакчи илмий ходим Халилуллоҳ Ҳамидов. — Бундай ташқи қарз олиш узоқ муддатли ижтимоий ва иқтисодий барқарорликни кўзлаб амалга оширилмоқда. Бунинг ягона ечими эса онгли равишда ташқи қарз маблағларини жалб қилиш ҳисобланади. Зеро, ўзи шундоқ ҳам коронавирусдан азият чекаётган аҳоли ва тадбиркорлик субъектларига ёрдам қўлини чўзиш ўрнига, уларга солиқ юкини ошириш ёки ички бозордан қарз жалб қилиш иқтисодиёт фанида рационал ечим ҳисобланмайди.\nМаълумки, карантин шароитида давлат харажатлари ошишига қарамай, солиқ имтиёзлари, кредит таътиллари ва бошқа молиявий ёрдамлар кўрсатилмоқда. Бу узоқ муддатли истиқболда ўз сўзини айтади. Аммо бундай харажатларни молиялаштириш учун ҳам маълум миқдорда маблағ зарур. Шу маънода жалб қилинаётган ташқи қарз маблағлари келажак учун қилинаётган инвестиция ҳисобланади.\nЯна бир муҳим жиҳат: айнан коронавирус инқирози даврида ташқи қарз жалб қилиш ички валюта бозори барқарорлигини таъминлашга ҳам хизмат қилади. Зеро, хорижий инвестициялар оқими секинлашиб, экспортдан валюта тушумлари ва чет элдан пул жўнатмалари сезиларли даражада камаяётган бир пайтда, ташқи қарз маблағлари ички бозорда валюта таклифини кўпайтириб, сўм алмашув курсига босимни пасайтиради.\nОлтин захиралари ишлатилиши керакми?\nНима учун давлатлар олтин- валюта захираларини сақлаб туришади? Айтиш керакки, ушбу активлар жуда кўп мақсадларга хизмат қилса-да, аммо Марказий банклар уларни миллий валютадаги мажбуриятларини, шу жумладан, тижорат банклари депозитларини кафолатлаш учун сақлаб туришади. Бундан ташқари, улар халқаро миқёсда ўзаро ҳисоб-китобларни амалга оширишда мақбул тўлов воситаси ҳисобланади.\nШунингдек, ушбу активлар пул- кредит сиёсатига таъсир кўрсатиш мақсадида фойдаланилиши мумкин. Қисқаси, олтин-валюта захираси марказий ҳукуматга ўзгарувчан бозор шароитида янада мослашувчан ва барқарор бўлишга имкон беради. Жаҳон олтин кенгаши маълумотига кўра, Ўзбекистон июль ойида 11,6 тонна олтин экспорт қилиб, дунё мамлакатлари орасида олтин сотиш бўйича мутлақ етакчига айланди.\n— Умуман олганда, Ўзбекистоннинг халқаро резервлардаги пули ҳозирда 22 млрд. долларни ташкил этади, — дейди Молия вазири ўринбосари Одилбек Исоқов. — Бу қийматнинг ярми олтин, ярми валюта кўринишида. Фақат банкларга депозит қўявермасдан босқичма-босқич молиявий бозорларга чиқишни ҳам йўлга қўйиш керак. Чунки шу орқали депозитлардан кўра кўпроқ фойда олиб келиш имкониятлари мавжуд. Олтинни ҳам аслида кўп ушлаб туришимиз керак эмас. Олтин ўзи кўп, у бизга ҳеч қанақа пул келтирмайди. Олтинни пул келтирадиган, фоиз ҳисобида фойда келтирадиган нарсаларга тикиш керак.\nЖамоатчилик назорати лойиҳалар натижасига ҳам қаратилиши керак\nТаъкидланишича, ҳозирда Ўзбекистонда давлат ташқи қарзлари билан боғлиқ барча жараёнлар бўйича мустақил мониторинг тизими яратилиши кутилмоқда. Давлат қарзини олишдан бошлаб, якунлангандан кейин ҳам мустақил мониторинг қилиш бўйича тизим ишлаб чиқиш бўйича қарор лойиҳаси тайёрланяпти.\n— Давлат ташқи қарзи ҳозирда мунозараларга сабаб бўлиб келаётган мавзу ва бу тўғри, — дейди О.Исоқов. — Бу мавзу халқимиз, оммавий ахборот воситаларининг диққат марказида бўлиши керак. Қанча қарз оляпмиз, қаерга сарфлаяпмиз, бунинг натижаси қандай бўляпти, ҳаммаси жамоатчилик назоратида бўлиши керак. Истардикки, жамоатчилик назорати нафақат давлат ташқи қарзининг статистикаси билан, балки лойиҳаларни амалга ошириш жараёни, уларнинг натижадорлиги бўйича ҳам бўлса, мақсадга мувофиқ бўларди.\nТашқи қарз қанчалик таҳликали?\nТашқи қарз, бир томондан, мамлакатда иқтисодиёт ривожланишига олиб келса, иккинчи томондан, қарз ўз вақтида тўланмаса, муддати кечиктирилган қарздорлик пайдо бўлиши ва бу мамлакат кредит рейтингини тушиб кетишига сабаб бўлади. Рейтинги паст мамлакатларга эса ҳеч ким қарз бермайди. Бу мамлакатда хорижий валюталар курси ошишига ва оқибатда иқтисодий таназзулга сабаб бўлиши мумкин.\nЭкспертлар мамлакат учун ташқи қарз ялпи ички маҳсулотга нисбати 60-70 фоиздан ошганда хавфли бўлишини айтади. Таҳликанинг остонаси давлат ўзининг танқислашган бюджетини молиялаштира олмай қолганда ва бу ташқи қарз ЯИМнинг 70-80 фоизига етганда бошланади ҳамда 100 фоиздан ўтганда улкан таҳлика юзага келади. Муайян чегарадан ошиб кетган давлат қарзи иқтисодий ўсишга салбий таъсир кўрсата бошлайди.\nАйни ҳолатларнинг олдини олиш мақсадида ўрта муддатли давлат қарзини бошқариш стратегияси ишлаб чиқилди. Бунда Жаҳон банки ва Халқаро валюта жамғармаси методологиясига кўра, давлат қарзи ЯИМнинг неча фоизигача Ўзбекистон учун хавфсиз, деган меъёрларга эътибор қаратилди. Айтиш керакки, давлат қарзи бўйича халқаро меъёрларга кўра, Ўзбекистоннинг ташқи қарзларни тўлаш қобилияти юқори.


Ҳадисларда самовий динлар талқини\nБугунги глобаллашув жараёни, ирқи, миллати, дини ва урф-одатлари турлича бўлган кишиларнинг муайян манфаатлар юзасидан ҳамкор ва ҳамжиҳат бўлиши зарурлигини тақозо этмоқда. Турли дин вакилларининг бир жамиятда тинч-тотув ҳаёт кечиришлари ҳамда динлар билан боғлиқ низо ва келишмовчиликларнинг юзага келмаслиги учун диний таълимотларнинг асл моҳиятини чуқур мулоҳаза қилиш зарур. Ҳақиқий диний таълимотлар асрлар давомида инсониятни фақатгина эзгу мақсад ва ғоялар атрофида бирлаштириб, ўзаро ҳамжиҳатликка, тинчлик ва фаровонликка ундаб келаётгани барчамизга маълум. Диннинг моҳиятини тўғри англамаслик натижасида, бир динга эътиқод қилувчиларнинг бошқа дин вакилларига нисбатан тоқатсизлик, уларни камситиш ва таҳқирлаш, уларга ҳурматсизлик билан қараш каби иллатлар юзага келиши мумкин. Булар ўз навбатида, жамият кишиларининг бирдамлигига рахна солувчи зарарли оқибатларга олиб келишига сабаб бўлади.\nБир неча дин вакиллари орасидаги муомала ва муносабатларни ҳаммага маъқул бўладиган тарзда йўлга қўйиш мақсадида, “Диний бағрикенглик”, “Динлараро мулоқот”, “Толерантлик” каби бир қанча масалалар ўртага ташланди. Турли дин вакиллари билан муомала ва муносабатларни йўлга қўйишда зарур бўладиган диний тамойилларни ўрганиш мақсадида, XIX асрдан бошлаб Ғарбда “Диншунослик” соҳаси мустақил фан сифатида ўрганила бошланди (Бу фан бизнинг диёрларимизда Абу Райҳон Беруний, Ибн Сино ва бошқа буюк даҳолар давриданоқ бошланиб ҳаётга тадбиқ этилган эди). Шу зайлда, “Қиёсий диншунослик”, “Динлар тарихи”, “Дин феноменологияси”, “Дин антропологияси”, “Дин фалсафаси” каби бир қатор мустақил соҳалар юзага келди. Бу жараён бугунги кунда ҳам изчиллик билан ривожлантириб бориляпти.\nАслида, бирламчи ва соф манбалар орқали динлар тарихини илмий нуқтаи назардан ўрганилиши, улар ҳақида пайдо бўлган асоссиз ва уйдирма мулоҳазалардан ҳоли бўлиш имконини беради. Динлар тарихи, илмининг асл моҳиятидан бехабар бўлган айрим кимсаларнинг юзаки маълумотларига алданиб қолишдан сақлайди. Айниқса, ҳозирда ислом динини инсонларга ёмон кўрсатиш мақсадида пайдо бўлаётган турли оқимлар ва уларнинг ғояларидан йироқ бўлишга ёрдам беради.\nМаълумки, самовий динлар ҳақида Қуръони каримнинг бир неча оятларида зикр қилинган. Ислом динидан олдинги динлар ҳақидаги оятлар мазмунини, нозил бўлиш сабабини ва уларнинг маъноларини ўрганиш, англаб етишда, Пайғамбаримиз Муҳаммад (с.а.в.)нинг суннат ва ҳадислари энг муҳим манба бўлиб ҳизмат қилади.\nШу ўринда, Аллоҳ таолонинг башарият учун жорий қилган динларида ўзаро алоқадорликлар мавжудлигини алоҳида қайд этиш лозим. Муҳаммад (с.а.в.) сўнгги пайғамбар қилиб юборилишлари ҳақидаги хабар, олдинги муқаддас китоблар орқали яҳудий ва насроний олимларига яхши маълум бўлган. Машҳур тарихчи олим Ибн Ҳишомнинг маълумотига кўра, Шомлик (Сурия) роҳиб Буҳайро, Хадича бинти Ҳувайлид (розияллоҳу анҳо)нинг қариндошлари Варақа ибн Навфал, улуғ саҳобалардан ҳисобланган Салмон Форсийнинг устозлари, муқаддас китоблар орқали пайғамбар келишининг хабарини билган кишилар бўлишган. Бу эса мазкур шахсларнинг янги келадиган дин ҳақида олдинги китоблар воситасида муайян назарий билимларга эга бўлганларидан далолат беради. Шунингдек, у зотнинг келишлари ўзларидан олдинги самовий динларни йўққа чиқариш, пайғамбарларини инкор этиш, уларга нозил бўлган китоблар ва шариъатларини рад этиш учун эмас, балки Пайғамбаримиз Муҳаммад (с.а.в.) уларга ҳам ишониб, тасдиқлаш, уларга ҳам самимий муносабатда бўлишга чорловчи, улар ҳақида аниқ маълумотларни хабарини берувчи, ўтган пайғамбарларнинг хатокор умматларини хатоларидан огоҳ этиб, хатоларни такрорламасликка, ношукр бўлмасликка чорловчи, яхшиликни хуш хабарини берувчи, бўлиб келгандирлар.\nПайғамбаримиз Муҳаммад (с.а.в.)нинг пайғамбар сифатида юборилишлари, динлар тарихида янги, ўзига хос саҳифанинг очилишига сабаб бўлганини, доктор Муҳаммад Халифа Ҳасан шундай зикр қилади: “У пайғамбарларнинг сўнггиси бўлиб, ундан кейин набий ҳам расул ҳам йўқ”. Ушбу маълумот ва шунга ўхшаш хабарларнинг ўзи динлар тарихини яна бир нодир ахборот билан бойитади ва тўлдиради. Чунки динларга оид билимларни ўрганишда, яҳудийлар Одам (а.с.)дан Мусо (а.с.)гача, насронийлар эса Одам (а.с.)дан Исо (а.с.)гача бўлган даврдаги пайғамбарларни, уларнинг ҳаётлари, уларга нозил бўлган шариатлари, тарихи, бошидан кечирган ҳодисалари ва шу кабиларни ўрганадилар. Ислом динида эса аввал айтиб ўтганимиздек, барча пайғамбарлар бирдай кўрилади. Бири бошқасидан устун тутилиши ҳисобига бошқаси камситилмайди. Ислом динида, бу эътиқод масаласи билан боғлиқ бўлиб, ислом вакилининг (мўмин-мусулмон) эътиқоди бусиз мукаммал бўлмайди. Бу ҳақда Аллоҳ таоло Қуръони Каримда шундай деган:\nЯъни: “Пайғамбар (Муҳаммад) ўзига Парвардигоридан нозил қилинган нарсага (оятларга) имон келтирди ва мўминлар ҳам. (Уларнинг) ҳар бири Аллоҳга, фаришталарига, китобларига ва пайғамбарларига бирортасини ажратмасдан (ҳаммасига) имон келтирди[i].\nМазкур оятда, Пайғамбар (с.а.в.) ўзларига нозил қилинган китоб – Қуръони Каримга имон келтириши билан бирга Аллоҳ таолога, фаришталарга, Аллоҳ таоло томонидан олдин ҳам самовий китоблар (Забур, Таврот, Инжил) нозил қилинганига, башариятга огоҳлантирувчи ва ҳушхабар берувчи пайғамбарлар юборилганига имон келтиргани ва бошқа мусулмонлар ҳам бу ишда унга эргашганлари маълум бўлади. Пайғамбарларнинг биридан бошқасини (бошқаларини камситиш эвазига) устун қўймаслик, (Аллоҳ томонидан айрим пайғамбарларга берилган баъзи фазилатларни эътироф этган ҳолда) ҳаммасини бирдай Аллоҳнинг пайғамбарлари сифатида кўриш ислом манбаларида тавсия қилинган энг мўътадил ва энг маҳбуб йўлдир.\nПайғамбаримиз Муҳаммад (с.а.в.) умрларининг охиригача, инсонларни ана шу мавқе (эътиқодда)да бўлиб, бошқаларни ҳам шунга ундаганлари борасида суннат ва ҳадисларда кўплаб мисоллар учрайди. Хусусан, Қуръони Каримнинг “Каҳф” сурасида Мусо (а.с.) илм олиш учун ҳамроҳ бўлган солиҳ кишининг қиссаси келтирилганлиги ислом умматига маълум ва машҳурдир. Ушбу қисса нозил бўлганда, Пайғамбаримиз Муҳаммад (с.а.в.): “Биродарим Мусога Аллоҳнинг раҳмати бўлсин, сабр қилганида, Аллоҳ бизга уларнинг қиссаларини айтиб берар эди. У (Мусо) ўз шериги билан турганида, ажойиботларни кўрар эди” – деб марҳамат қилганлар.\nАбу Ҳурайра (р.а.)дан ривоят қилинади: “Икки киши: яҳудийлардан бир киши ва мусулмонлардан бир киши сўкишиб қолди. Шунда мусулмон: Муҳаммад (с.а.в.)ни танлаб олган зот ила қасам!” – деди. Яҳудий эса: “Мусо (а.с.)ни оламлар устидан танлаб олган зот ила қасам” – деди. Ана шу пайтда мусулмон қўлини кўтариб, яҳудийнинг юзига шапалоқ туширди. Шунда яҳудий Расулуллоҳ (с.а.в.) ҳузурларига бориб, ўзи билан мусулмон орасида бўлиб ўтган иш ҳақида хабар берди. Расулуллоҳ (с.а.в.): “Мени Мусодан яхши қилманглар. Одамлар ҳушларидан кетганда биринчи бўлиб ўзига келган мен бўламан. Қарасам, Мусо Аршнинг бир томонини ушлаб турган бўлади. Билмайман, у ҳам ҳушидан кетиб мендан олдин ўзига келганми ёки истисно қилинганлардан бўлганми” – дедилар”.\nИслом дини тарихида маълум ва машҳур бўлган воқеъалардан бири бу “Исроъ ва Меърож” воқеъасидир. Ушбу кечада Пайғамбаримиз Муҳаммад (с.а.в.)нинг Мусо (а.с.) билан гаплашганлари ва кунлик намоз вақтлари ҳақида маслаҳатлар берганликлари ислом тарихида муҳрланган айни ҳақиқатдир.\nПайғамбаримиз Муҳаммад (с.а.в.) ўзларидан олдин келган барча пайғамбарларнинг шариъатлари, ислом дини шариъатига зид бўлмаса, унга амал қилганликлари ҳамда ўз умматларини ҳам унга тарғиб қилиб, ўзлари ўрнак ва намуна бўлганлари китобларда зикр қилинган. Жумладан: “Ибн Аббос (р.а.)дан ривоят қилинади: Расулуллоҳ (с.а.в.) Мадинага ҳижрат қилиб борганларида “Ашуро” куни яҳудийларнинг рўза тутаётганларини кўриб: “Сизлар рўза тутадиган қанақа кун бу?” – деб сўрадилар. Шунда яҳудийлар: “Бу улуғ кундир! Бу кунда Аллоҳ таоло Мусо (а.с.) ва унинг қавмига нажот берди, фиръавн ва унинг қавмини ғарқ қилди. Унинг шукронасига Мусо (а.с.) рўза тутдилар, (шунга кўра) биз ҳам рўза тутмоқдамиз” - дедилар. Шунда Расулуллоҳ (с.а.в.): “Биз Мусога сиздан кўра ҳақлироқ ва (яхшироқмиз)” - дедилар ва ўзлари рўза тутиб бошқаларни ҳам шунга буюрдилар”. Шунингдек, қуйидаги ҳадиси шарифда ҳам ушбу мазмунга уйғун маъноларни учратамиз: “Абу Ҳурайра (р.а.)дан ривоят қилинади: “Пайғамбар (с.а.в.): “Мен одамлар ичида бу дунёда ҳам, охиратда ҳам Исо ибн Марямга энг ҳақлисиман” - дедилар. Шунда: “Қандай қилиб, эй Аллоҳнинг Расули?” – дейишди. Пайғамбаримиз Муҳаммад (с.а.в.): “Пайғамбарлар оға-инилардир. Оналари турлича. Динлари бир.”, дедилар”.\nМўмин-мусулмонлар ҳам бир неча асрдан буён, ҳар йили “Ашуро” кунини эъзозлаб, рўза тутиб, савобидан ва ажридан умидвор бўладилар. Шунингдек, ушбу кунда яхши ният билан рўзғор қиладилар.\nعَنْ أَبِي هُرَيْرَةَ، أَنَّ رَسُولَ اللهِ صَلَّى اللَّهُ عَلَيْهِ وَسَلَّمَ، قَالَ: "مَنْ وَسَّعَ عَلَى عِيَالِهِ وَأَهْلِهِ يَوْمَ عَاشُورَاءَ وَسَّعَ اللهُ عَلَيْهِ سَائِرَ سَنَتِهِ"\nАбу Ҳурайра (р.а.)дан ривоят қилинади: “Расулуллоҳ (с.а.в.): “Ким Ашуро кунида аҳли-аёлига кенглик қилса, Аллоҳ таоло унга йилнинг қолганини кенг қилади” дедилар”. (Имом Байҳақий “Шуабул-иймон” китобида ривоят қилган).\nЯн бир ривоятда эса,\nعَنْ ابْنِ مَسْعُودٍ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَ سَلَّمَ: "مَنْ وَسَّعَ عَلَى عِيَالِهِ فِي النَّفَقَةِ يَوْمَ عَاشُورَاءَ وَسَّعَ اللهُ عَلَيْهِ سَائِرَ سَنَتِهِ"\nАбдуллоҳ ибн Масъуд (р.а.)дан ривоят қилинади: Расулуллоҳ (с.а.в.): “Ким Ашуро куни аҳли-аёлига нафақада кенгчилик қилса, Аллоҳ унга йилнинг қолганини кенг қилади” – дедилар. (Имом Розийн ривоят қилган).\nҲадисларда бошқа динлар ҳақидаги маълумотларни назарий жиҳатдан ўрганишда, ўша динларнинг вакиллари томонидан келтирилган маълумотларни узил-кесил ёлғонга чиқармаслик, шу билан бирга фақат шунинг ўзи билангина кифояланиб қолмасликка чақирилади (“Ашуро” куни ҳақида келган ҳадис сўзимизга мисол бўлади). Чунки бошқалар томонидан келтирилган маълумотлар биз учун асос сифатида қараладиган манбаларда қандай баён қилингани ҳамда уларнинг Пайғамбаримиз Муҳаммад (с.а.в.) ва олимларимиз қандай тушунтиришганини билиш ва шунга кўра йўл тутиш муҳимдир.\nЯҳудийлар билан қилинган мунозаралардан бирида, Маҳсур ибн Субҳон исмли кишининг Пайғамбаримиз Муҳаммад (с.а.в.)дан “Қуръон Аллоҳ томонидан нозил қилинган китоб эканига нима далил бўла олади?” – деб сўраганда, Аллоҳ таоло пайғамбаримиз Муҳаммад (с.а.в.)га қуйидаги оятни нозил қилган:\nЯъни: “Қуръон (оятларининг маънолари) ҳақида (чуқурроқ) фикр юритмайдиларми?! Агар (у) Аллоҳдан ўзганинг ҳузуридан (келган) бўлса эди, унда кўпгина қарама-қарши гапларни топган бўлур эдилар”.\nТарихчилар ва сийрат олимлари томонидан ўрганилган маълумотларга асосланиб, бўлиб ўтган мазкур илмий баҳсларда кўпинча эътиқод, нубувват, Қуръони карим ва каби каби мавзулар атрофида кечганини кўришимиз мумкин. Бу илмий баҳслар ўз ечимини топганда, ислом нақадар бағрикенг, халқпарвар ва миллатпарвар дин экани маълум бўлган.\nХулоса қилиб айтганда, шу каби кўплаб маълумотлар билан танишар эканмиз, турли динлар билан боғлиқ хабарларни илмий-назарий жиҳатдан тадқиқ этиш, ислом динининг илк давриданоқ “Қуръони карим” ва “Суннат”га таянган жараён эканининг гувоҳи бўламиз. Мана шу мустаҳкам таянч кейинги асрлардан тортиб, то бугунги кунгача, динлар тарихини ўрганишда олимларга ва башариятга асосий манба вазифасини ўтаб келмоқда.\nДругие материалы в этой категории: « Имом Термизийдан ривоят қилинган ҳадислар (Таҳорат)\tСуннат намозларининг фазилати »


Цистит жинсий йўл билан юқадими? - 23 Августа 2014 - www.SheJoT.CoM\nГлавная » 2014 » Август » 23 » Цистит жинсий йўл билан юқадими?\n— Бир неча ой аввал цистит касаллигига чалиндим. Уй шароитида, доривор ўсимликлар билан даволаниб, тузалган эдим. Яқинда укамни уйлантирганимиз муносабати билан, бир ҳафта онамнинг уйида туриб қайтдим. Турмуш ўртоғим билан жинсий алоқада бўлганимдан кейин хасталик яна қўзғаб қолди. Бу воқеадан кейин турмуш ўртоғимдан шубҳаланиб қолдим. Айтингчи, цистит жинсий йўл билан ҳам юқадими?\nОйгул 32 ёш, Қашқадарё вилояти.\nЦистит биз аёлларга хос касаллик эканлигига аллақачон кўникиб бўлганмиз. У шамоллаш туфайли пайдо бўлиши мумкинлигини ҳам биламиз. Аммо циститнинг ривожланишига жинсий яқинлик сабаб бўлиши мумкин дейишса кўпчилик ҳайрон бўлади. Ҳақиқатан ҳам шундайми? Муштарийимиз йўллаган саволга олий тоифали акушер гинеколог Нилуфар Абдуллаева ойдинлик киритади.\nАслида цистит инфекцион хасталик эмас. У жинсий яқинлик вақтида тўғридан-тўғри юқмайди. Сизнинг ҳолатингизда жинсий алоқадан кейин касалликнинг хуруж қилиши нозик аъзолар микрофлорасининг бузулиши билан боғлиқ бўлса ажабмас. Яъни жинсий аъзода ривожланган бактериялар алоқа вақтида сийдик йўлига, тушиб цистит касаллигини келтириб чиқаради. Бундан ташқари аёл иммун тизимининг сустлиги, сийдик йўлларининг шамоллаши, шахсий гигиенага амал қилмаслик ҳам циститга олиб келиши мумкин. Ўзбилармонлик билан турли дори воситаларини қабул қилиш ёки охиригача даволанмаслик касалликнинг қайталаш эҳтимолини оширади.\nЦистит эркакларда ҳам учрайдими?\nЦистит билан оғриган аёлларни касаллик вақтида турмуш ўртоғимга ҳам юқиши мумкинми деган савол ўйлантиради. Шуни эслатиб ўтиш лозимки, эркаклар камдан кам ҳолатларда циститга чалинишади. Бунга эса асосан сурункали простатит хасталигининг зўрайиши сабаб бўлади.\nКасаллик мобайнида жинсий ҳаётни давом эттириш мумкинми?\nАслида, касаллик вақтида жинсий алоқада бўлиш тавсия этилмайди. Бундай яқинликдан кейин сийдик қопига тушаётган босим кучаяди ва беморнинг ҳолати ёмонлашиши кузатилади. Ҳатто даволанишнинг энг сўнгги босқичларида ҳам касаллик қайталаши кузатилган.\nЦиститдан бутунлай қутулса бўладими?\nАввалам бор, сурункали циститга йўл қўймаслик учун уни ўз вақтида ва тўғри даволаш даркор. Бундан ташқари, даволаш курсини ўтагандан кейин аёл ўз саломатлигига эътиборли бўлса, уни қайта қўзғатувчи стрессларга йўл қўймаса, бактерияларнинг олдини олиш учун доимий равишда шахсий гигиена қоидаларига амал қилиб борса, касаллик хуружи анча камаяди, бутунлай тузалиб кетиш эҳтимоли ҳам юқори.\nКатегория: Foydali maslahatlar / Полезны советы | Просмотров: 1226 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Пахта майдонлари 215 минг гектар қисқартирилди. Нега? - Халқ сўзи\n15:13 03 Май 2018 Иқтисодиёт\nПрезидентимиз яқинда Сирдарё вилояти фаоллари йиғилишида пахтачилик масаласига тўхталиб, “Бўлса-бўлмаса пахта экавериш, уни арзон нархда хом ашё сифатида сотиш — иқтисодиётни тушунмаслик. Энди пахтани фақат рентабеллиги бор жойларда экамиз”, дея алоҳида таъкидлади.\nДавраларда жаҳон иқтисодиёти, олис-яқин давлатлардаги бугунги аҳвол ҳақида ўзаро баҳс-мунозара кетса, биз, албатта, халқимиз пахтакор эканлигидан ғурурланамиз. “Оқ олтин” етиштиришу унинг экспорти бўйича олдинги сафлардалигимизни айтиб мақтанишга одатланганмиз.\nЧиндан ҳам, халқимиз миришкор. Деҳқончиликнинг ҳадисини олган. Буёғини сўрасангиз, энг катта майдонларда ғўза ўстирган ҳам, рекорд даражада ҳосил йиққан ҳам ўзимиз. Бироқ ундан қандай наф кўрдик? Кўкламдан то кузаккача даладан бери келмаган деҳқон, уни битталаб йиғиб-териб олган қишлоқ аҳли, бирламчи қайта ишлаган саноатчи қанча даромад олди?\nОчиғи, ҳеч қанча. Пахтага сиёсий экин туси берилган вақтлар ортда қолиб, унга стратегик хом ашё деган нисбат бегоналашган истиқлол йилларида ушбу тармоқнинг фойда-зиёнини амалда ҳис қилдик. Муҳими, ислоҳотларнинг янги босқичида аграр соҳа фақатгина пахтачиликдан иборат эмаслигини чуқурроқ англаяпмиз.\nҲозирги бозор иқтисодиёти шароити ишга бўлган талабни, масалага муносабатни тамомила ўзгартирди-да. Тафаккур уйғонди. Бинобарин, бундай эврилишлардан аграр соҳа ҳам четда қолаётгани йўқ. У тубдан модернизация қилиниб, экин ерлари мақбуллаштирилаяпти. Натижада асл деҳқончилик маданияти қайта тикланаяпти.\nБуни пахта майдонлари йил сайин қисқартирилиб, уларнинг ўрнига озиқ-овқат ва озуқабоп экинлар жойлаштирилаётгани, янги боғ-роғлар барпо этилаётгани мисолида яққол кўриш мумкин. Зеро, бугунги шиддатли ислоҳотлар қўяётган талаб шу: ташқи бозорда қайси маҳсулотга талаб юқори бўлса, ўшани эк. Даромад кўр. Рўзғоринг барака кўрсин. Меҳнатингдан давлат ҳам манфаат топсин.\nИқтисодиётни тушунмасликнинг аянчли оқибати\nҚишлоқ хўжалиги вазирлигидан маълум қилишларича, охирги уч йилда пахта экиладиган майдонлар қарийб 215 минг гектар қисқартирилгани аграр соҳани диверсификациялашда улкан қадам бўлди. Бутун бошли туманларда эса умуман чигит экилмаётгани, таъбир жоиз бўлса, тармоқда чинакам янгиланишлар даври кечаётганидан далолат.\nДарҳақиқат, айни пайтда Китоб, Асака, Ургут, Булунғур, Жомбой, Зангиота, Бўстонлиқ, Қибрай, Паркент сингари 30 дан зиёд туманлар пахта етиштиришдан халос этилган. Табиати, иқлими мева-сабзавотчилик учун жуда мос бўлган мазкур ҳудудларда узум, мева-сабзавот, полиз ва картошка етиштирилиб, ички бозор сервитамин неъматлар билан тўлдирилаяпти, катта қисми эса экспортга чиқарилмоқда.\nБир пайтлар шафқатсизларча кесиб ташланган неча юз минг гектарлик кўркам ва серҳосил боғ-роғлар, салқини оромбахш ёнғоқзорлару бодомзорлар қайта тикланаяпти. Шудгорлаб ташланган сабзавот-полиз пайкалларига ернинг жонини суғуриб оладиган эмас, балки дармон бўладиган, қувват бағишлайдиган экинлар экилаяпти. Оддий ҳаёт ҳақиқати шуки, озиқ-овқат хавфсизлигини таъминлаш дунё афкор оммасининг бирламчи ташвишига айланган айни шароитда Ўзбекистоннинг ширин-шакар мева-сабзавотлари пахта хом ашёсидан кўра кўпроқ фойда келтиради.\nШу ҳақда мулоҳаза қилганда, давлатимиз раҳбарининг куйинчаклик билан қайта-қайта мурожаат қилаётган масала — пахта майдонларини қисқартириш борасидаги ислоҳотлар мазмун-моҳиятини англагандек бўласан, киши.\nПрезидентимиз яқинда Сирдарё вилояти фаоллари йиғилишида ушбу мавзуга яна тўхталиб, жумладан, шундай деди: “Бўлса-бўлмаса пахта экавериш, уни арзон нархда хом ашё сифатида сотиш — иқтисодиётни тушунмаслик. Энди пахтани фақат рентабеллиги бор жойларда экамиз”.\nДавлатимиз раҳбарининг мазкур ташрифидан сўнг биргина Сирдарё вилоятида пахта майдонлари 20 минг гектар қисқартирилганини алоҳида қайд этиш зарур. Ушбу жойга ҳудуд учун янги, айни пайтда ўта даромадли ҳисобланган зироат турлари жойлаштирилаяпти. Шу жумладан, 2 минг 494 гектарга рапс, кунгабоқар, кунжут, соя каби мойли экинлар, 3 минг 232 гектарга аччиқ қалампир, салат барги, барокко карами сингари сабзавотлар, 5,3 минг гектарга нўхат, мош, ловия каби дуккаклилар, 1,7 минг гектарга доривор ўсимликлар экилаётир. Бундан ташқари, салкам 1,5 минг гектарда анорзор, 118 гектар интенсив боғ, 1,9 минг гектарда токзор барпо қилинмоқда. Қолган қисмида эса картошка, полиз, озуқа ва бошқа экинлар парваришланиши белгиланган. Бу эса аҳоли дастурхонини ноз-неъматлар билан тўлдириш баробарида, ҳудуд экспорт салоҳиятини оширишда айни муддаодир.\n— Бугун давлат тизимида, ижтимоий, маънавий ҳаётимизда, иқтисодиётда инқилобий ўзгаришлар кетаяпти, — дейди Ўзбекистон Қаҳрамони, “Азим Шофиркон юлдузи” фермер хўжалиги раҳбари Азим Латипов. — Шулар қаторида қишлоқ хўжалиги улкан ислоҳотларга юз тутмоқда. Унумдорлиги паст ерларга чигит экилмаяпти. Чунки бу на фермерга, на давлатга фойда келтиради. Турган-битгани зарар. Дала-даштли жойларга ёнғоқ эк, бодом, писта ўстир, томорқангда бўш жой қолмасин, ҳеч бўлмаса, қалампир эк, дейилаяпти. Бунинг учун зарур шароит ҳам яратилмоқда. Деҳқончиликдаги ушбу ҳаётий ислоҳотлар қишлоқ хўжалиги равнақида туб бурилиш ясайди, албатта.\nЗарарига ишлаш — вақтини, нақдини беҳуда совуриш демак\nПахтанинг ўзи енгилу иши оғир. Деҳқончасига айтганда, серташвиш экин. Суяги далада қотган пахтакор фермерларнинг фикрича, бу йилгидек об-ҳаво шароитида чигитни ернинг намига ундириш нечоғли машаққатли кечаётган бўлса, баъзида ёғингарчилик мўллигидан уруғ чириб кетгани ҳам кўп кузатилган. Айрим пайтларда энди қўшқулоқ кўрсатган ниҳолларни дўл ва жала ер билан яксон қилгани, оқибатда қайта меҳнат, катта харажат билан такрор уруғ қадалгани ҳам бор гап.\nПахтачиликнинг машаққатли меҳнатини халқимиз яхши билади. Аввалига у ягана, сўнг кетмонда чопиқ қилинади-да, бегона ўтлар юлинади, ер қатқалоқ бўлса, тағин юмшатилади, хуллас, ғўза қатор орасига техника киргунига қадар агротехника тадбирлари қўлда бажарилади.\nЭнди ўзингиз ўйланг, шунча тер тўккан деҳқон ғалвир сувдан кўтарилган пайтда кўкка тикилиб қолса, фойда тугул, қилинган харажати қопланмаса, қўли ишга борадими? Шундай экан, нима қилмоқ керак? Саволга жавобни Президентимиз шу йил 23 мартда бўлиб ўтган қишлоқ хўжалигини жадал ривожлантириш ва ислоҳотларни чуқурлаштириш бўйича ишлар натижадорлигига бағишланган йиғилишда рўйирост айтди: “Фермерга фақат зарар олиб келадиган, ҳосилдорлиги 15 центнердан паст бўлган ерларга пахта экишдан мутлақо воз кечдик. Эндиликда бундай майдонларга юқори даромадли экспортбоп экинлар экилади”.\nИмпорт камайтирилиб, экспорт кўпайтирилади\nДавлатимиз раҳбарининг 2018 йил 28 февралдаги “Пахта хом ашёси ва бошоқли дон етиштиришни молиялаштириш тизимини тубдан такомиллаштириш чора-тадбирлари тўғрисида”ги қарори тармоқдаги бундай ўзгаришларнинг ҳуқуқий кафолатидир. Унда тупроқ унумдорлиги паст бўлган, охирги 3 йил мобайнида кам ҳосил олинган ерларда пахта етиштирилмаслиги аниқ-тиниқ белгилаб қўйилди.\nХўш, мазкур ҳужжатнинг жойлардаги ижроси қандай?\n— 2018 йилда республикамиз бўйича 1 миллион 71 минг гектарга чигит экилаяпти, — дейди Қишлоқ хўжалиги вазирлиги пахтачилик ва техника экинларини ривожлантириш бошқармаси бошлиғи ўринбосари Тўхтамурод Мейлиев. — Бу пахта майдонлари ўтган йилдагига нисбатан салкам 135 минг гектар қисқартирилди, деганидир. Жумладан, паст рентабелли, ер шароити ва сув таъминоти оғир бўлган қарийб 100 минг гектар майдон пахтадан бўшатилди. Ушбу майдонларнинг 5,1 минг гектарига интенсив боғ, 2,3 минг гектарига токзор, 811 гектарига иссиқхоналар барпо этилса, қолган қисмига сабзавот, полиз, дуккакли, мойли озуқа ҳамда озиқ-овқат экинлари жойлаштирилади.\nУмуман олганда, жорий йилда юртимизда озиқ-овқат хавфсизлигини таъминлаш, экспорт кўрсаткичларини яхшилаш мақсадида асосий, оралиқ ва такрорий майдонларда жами 17,8 миллион тонна маҳсулот, хусусан, 7,1 миллион тонна сабзавот, 2,2 миллион тонна полиз, 95,8 минг тонна мойли, 697,8 минг тонна дуккакли маҳсулотлар, шунингдек, 1,5 миллион тонна картошка ҳамда 6,1 миллион тонна қишлоқ хўжалигининг бошқа маҳсулотлари етиштириш мўлжалланган. Бунинг учун зарур ёнилғи-мойлаш материаллари, минерал ўғитлар, уруғлик ва бошқа моддий ресурслар ҳисоб-китоб қилиниб, ўз вақтида етказиб бериш чора-тадбирлари кўрилаяпти. Буларнинг барчаси соҳа олдига қўйилаётган талаб — озиқ-овқат маҳсулотлари импортини кескин камайтириш, экспортни кўпайтиришга хизмат қилади.\nҚайси бири фойдали?\nИқтисодиёт вазирлигидан маълум қилишларича, 2017 йил якунларига кўра, паст рентабелли ерларда етиштирилган пахтанинг 1 гектаридан ўртача 0,9 миллион сўм даромад олинган, холос. Ҳолбуки, ушбу жойга экиладиган сабзавотдан 5,2 миллион сўм, картошкадан 5,9 миллион сўм, полиздан 4,1 миллион сўм, мевадан 1,8 миллион сўм, узумдан 2 миллион сўм, мойли экинлардан эса 1,2 миллион сўмдан зиёд даромад олиш мумкин. Бу, ўз навбатида, аҳолининг озиқ-овқат маҳсулотларига йилдан-йилга ўсиб бораётган талабини тўлиқроқ қондириш, қайта ишлаш ва экспортчи корхоналарнинг қўшимча даромад манбаларини шакллантириш имконини беради.\nМана, илгари сурилаётган масаланинг асл моҳияти, ислоҳотлардан кўзланган пировард мақсад!\n— Шу боис Вазирлар Маҳкамасининг 2018 йил 3 апрелдаги тегишли қарорига мувофиқ, Иқтисодиёт вазирлиги Қишлоқ хўжалиги вазирлиги билан биргаликда мева-сабзавот, узум, полиз ва дуккакли дон маҳсулотлари етиштириш таннархидан келиб чиқиб, тавсиявий бизнес-режалар ишлаб чиқди, — дейди Иқтисодиёт вазирлиги қишлоқ хўжалигида тузилмавий ўзгартишлар бошқармаси бошлиғи Ҳасан Мамарасулов. — Бунда 1 гектар майдонда экин етиштириш, амалга ошириладиган агротехника тадбирлари ва моддий-техника ресурслари, меҳнат сарфи, солиқ ҳамда бошқа харажатлар ҳисоб-китоби тўлиқ қамраб олинган. Унга кўра, 1 гектар майдонда сабзавот экинларини парваришлаш харажати 12,8 миллион сўм бўлиб, ҳосилдорлик ўртача 220 центнерни ташкил этса, олинадиган жами 22 тонна маҳсулотнинг 1 тоннаси таннархи 583 минг сўмга тушади. Етиштирилган маҳсулот ўртача 800 минг сўмдан сотилган тақдирда жами даромад 17,6 миллион сўм, шундан соф фойда 4,8 миллион сўмга етади, рентабеллик эса 37 фоизга таъминланади.\nПаст рентабелли пахта майдонларининг мақбуллаштирилиши моддий ва табиий ресурсларни тежашда ҳам қўл келади. Сабаби, барпо этиладиган интенсив боғларга томчилатиб суғориш тизими жорий қилиниши эвазига унинг ҳар гектаридан 2,5 — 3,5 куб метр, токзорларда эса 1,2 — 1,8 куб метр сув тежалади. Бундан ташқари, 130 минг тонна пахта ўрнига қўшимча 430 минг тоннадан зиёд мева-сабзавот, 350 минг тоннадан ортиқ мойли ва озуқа, 60 минг тонна шоли ва дуккакли экинлар ҳосили олинади, 20 мингга яқин иш ўринлари очилади.\nЯна бир муҳим жиҳати, унумдорлиги паст ерларда ғўзани жойлаштирмаслик ҳисобига ўртача ҳосилдорлик ўтган йилдаги 27 центнерлик кўрсаткичдан жорий йилнинг ўзида 29 центнергача кўтарилиши кутилмоқда. Натижада 1 гектарда пахта хом ашёси етиштириш харажатлари ўртача 5,1 миллион сўмдан 8,6 миллион сўмгача кўпайгани ҳолда, рентабеллик 0,1 фоиздан 10,2 фоизгача ошади.\nАччиқ экиннинг ширин ҳосили\nАграр соҳада бошланган ислоҳотлар узвийлиги, изчиллиги таъминланиши ғоятда аҳамиятли. Негаки, самара ана шунда сезилади. Шу маънода, пахта майдонларини мақбуллаштириш ҳаракати давомийлиги билан деҳқону фермерлар даромадини оширишда мустаҳкам пойдевор яратмоқда.\nГап шундаки, пахта майдонлари 2019 йилда 37,5 минг, 2020 йилда йилда эса 33 минг гектарга қисқартирилади. Бўшаган ерларга давлатимиз раҳбарининг тавсияси бўйича сердаромад ва экспортбоп бўлган экинлар жойлаштирилади. Масалан, республикамиз шимолий ҳудудларида шоли ва полиз, юртимиз жануби ва Самарқандда картошка ҳамда карам, водий вилоятларида эса помидор, бодринг, лавлаги ва кўкатлар экиш фермер хўжаликларига иқтисодий жиҳатдан кўпроқ фойда келтиради.\nШу ўринда айтиш жоизки, соҳа мутахассислари ва олимлар, тажрибали экспортёрлар томонидан тавсия этилаётган серҳосил ҳамда ташқи бозорда харидоргир қишлоқ хўжалиги экинлари рўйхатида аччиқ қалампирга алоҳида ўрин берилган. Бу бежиз эмас, албатта. Чунки паст рентабелли майдонларда 60 — 80 кунда етиладиган қалампир парваришланса, кони фойда.\nМаълумотларга қараганда, бугунги кунда дунё бўйича 4,4 миллион гектар майдонда аччиқ қалампир экилиб, ялпи ҳосил салмоғи 68,3 миллион тоннадан ошади. Бошқача айтганда, ушбу экин ҳосилдорлиги гектарига ўртача 15 — 20 тоннани ташкил этади. Агар унинг 5 килограммидан 1 килограмм қуритилган аччиқ қалампир олиш мумкинлигини назарда тутсак, қалампир пайкалининг ҳар гектаридан 16 тонна ҳосил йиғиштирилган тақдирда 3,2 тонна қуритилган аччиқ қалампир тайёрлаш мумкинлиги ойдинлашади. Ушбу маҳсулот жаҳон бозорида ўта харидоргир бўлиб, унинг 1 тоннаси 8,6 минг АҚШ доллари атрофида баҳоланади. Эътибордан буткул четда қолиб кетган сабзавотчиликнинг мазкур йўналишидан бунча даромад топиш мумкинлиги, очиғи, пахтакор халқимизнинг хаёлига ҳам келмаганди.\nҲозирги пайтда аччиқ қалампир савдосидан олинадиган даромаднинг асосий қисми Индонезия, Хитой ва Мексика миришкорлари қўлига тегаяпти. Юртимизда хориж тажрибасини ўрганган ҳолда, аччиқ қалампир етиштиришни кўпайтириш бўйича бошланган амалий саъй-ҳаракатлар, ҳадемай, улар сафига қўшилишимизга умид уйғотмоқда.\nБундай дейишимизнинг боиси шундаки, жорий йилнинг ўзида пахтадан бўшаган майдонларнинг салкам 2 минг 300 гектарига аччиқ қалампир жойлаштирилмоқда. Қишлоқ хўжалиги вазирлиги мутахассисларининг айтишича, хусусан, Фарғонада 770, Сурхондарёда 547, Тошкент вилоятида 431, Хоразмда 175 гектарда ушбу зироатнинг жаҳон бозорида харидоргир бўлган хорижий навлари экилаётир. Эътиборлиси, деҳқон ва фермер хўжаликлари, шунингдек, томорқачиларга иссиқхоналарда парваришланган тайёр қалампир ниҳоллари тарқатилаяпти.\nХом ашё эмас, тайёр маҳсулот сотамиз\nКейинги пайтда жаҳон бозорида пахта толасига бўлган талабга қараб, унинг баҳоси ўзгариб турибди. Аммо синтетик, ҳатто бамбук толалари саноатда кенг қўлланилаётган ҳозирги тараққиётнинг инновацион босқичида ҳам пахта толасига эҳтиёж айтарли сусайгани йўқ. Аксинча, аҳоли сонининг кўпайиши, даромади ортиб, турмуши фаровонлашуви каби омиллар табиий маҳсулотга рағбатни кучайтираётир.\nБироқ масаланинг бошқа нозик жиҳати шундаки, даромаднинг асосий қисми йил бўйи қўли қавариб хирмон кўтарган деҳқон ёки фермерга эмас, тайёр хом ашёни чуқур қайта ишлаган саноатчиларнинг илкига тушаяпти.\nМутахассисларнинг ҳисоб-китобларига қараганда, 1 килограмм калава ип олиш учун 1,15 килограмм пахта толаси қайта ишланади. Шунча калава ипдан 5 метр газлама ёки 0,93 килограмм трикотаж мато тўқилади. Ўз навбатида, трикотаж матонинг ҳар бир килограммидан ўртача 5-6 та тайёр кийим тикиш мумкин. Буни пулга чақадиган бўлсак, калава ипнинг баҳоси 20 — 22 минг сўм, трикотаж матоники 30 — 35 минг сўмни ташкил этади, холос. У тайёр маҳсулотга айлантирилгач эса қиймати кескин ошиб, ўртача 200 минг сўмга айланади!\nШунинг учун давлатимиз раҳбари яқинда Жиззах вилоятига амалга оширган сафари давомида соҳа мутасаддилари олдига қатъий талаб, аниқ вазифа қўйди: бундан буёғига четга хом ашё сотилмайди, у қўшимча қийматга эга тайёр маҳсулотга айлантирилган ҳолда экспорт қилинади. Ушбу мақсадга қачон эришамиз?\n“Ўзтўқимачиликсаноат” уюшмасидан олинган маълумотларда келтирилишича, йилига 1 миллион тоннага яқин тола олинади. Ҳозирги кунда мавжуд қувватлар эса 706,2 минг тонна толани қайта ишлашга мўлжалланган бўлиб, бу республикада етиштирилган пахта толасининг 72,4 фоизини ташкил этади.\n— Бугунги ислоҳотлардан кўзланган мақсад, шубҳасиз, машаққатли меҳнат эвазига яратилган хом ашё қийматини ошириш, кўпроқ фойда кўришдир, — дейди “Ўзтўқимачиликсаноат” уюшмаси минтақаларда тўқимачилик саноатини ривожлантириш бўлими бошлиғи Содиқ Бобоқулов. — Пахтани тола кўринишида эмас, балки тайёр маҳсулот сифатида сотсак, даромад ортади. Шунинг учун қайта ишлаш ҳажми йил сайин оширилмоқда. Бу борадаги ўсиш кўрсаткичларини англаш учун мустақилликнинг дастлабки йилларида қайта ишлаш ҳажми атиги 5 — 7 фоиз атрофида бўлганини эслаш кифоя. Юртимиз саноатчилари 2018 йилда 469,6 минг тонна калава ип, 305,2 миллион квадрат метр газлама, 93,1 минг тонна трикотаж мато, 540,2 миллионта тайёр тикув маҳсулотлари ва 84,7 миллион жуфт пайпоқ ишлаб чиқаришни режалаштиришган.\nБу рақам келгусида ортиб бораверади. Сабаби, 2018 — 2021 йилларда ишлаб чиқаришни модернизациялаш ва янги корхоналарни бунёд этиш ҳисобига етиштирилган пахта толасини ўзимизда тўлиқ қайта ишлаш қувватлари (977,8 минг тонна) яратилади. Натижада ишлаб чиқариш ҳажми 1,7 баробар, тайёр тикувчилик маҳсулотлари 2 баробар, пайпоқ маҳсулотлари 3 баробар ортиши мўлжалланмоқда.\nМаълумот ўрнида айтиш жоизки, уюшма томонидан 2018 йилда умумий қиймати 461,3 миллион долларга тенг бўлган 28 та йирик лойиҳани бажариш ишларига киришилган. Уларнинг изчил ижроси йиллик маҳсулот экспортини 189,4 миллион долларга ошириш, 6,4 мингта янги иш ўрни яратиш имконини беради.\nТармоқдаги инновацион қадам\nЕтиштирилаётган пахта ҳақида кўпроқ қайта ишловчилар қайғуриши кераклигини даврнинг ўзи тақозо қилаяпти. Боиси аграр соҳа қанчалик саноатлашса, арзон ва сифатли хом ашё тайёрлаш, унга қўшимча қиймат қўшиш ҳажми шунчалик ортади. Пировардида давлатнинг иқтисодий ва экспорт салоҳияти кўтарилиб, қишлоқ аҳлининг турмуш фаровонлиги юксалади. Шунинг учун ҳозирги пайтда пахтачиликда илғор технологияларга асосланган инфратузилмани яратиш, жаҳон тажрибасида ўзини оқлаган кластер усулини жорий қилишга жиддий эътибор қаратилаяпти.\nВазирлар Маҳкамасининг 2018 йил 25 январдаги “Пахта-тўқимачилик ишлаб чиқаришини ташкил этишнинг замонавий шаклларини жорий этиш чора-тадбирлари тўғрисида”ги қарорига асосан, синов тариқасида 13 та пахта-тўқимачилик кластери ташкил этилмоқда. Ушбу лойиҳаларнинг афзаллиги шундаки, пахта толасини қайта ишловчи корхоналар бевосита ўзлари хом ашё етиштириш жараёнлари иштирокчисига айланади. Бу қишлоқ хўжалиги ва саноат интеграциялашувини жадаллаштириб, корхоналарнинг сифатли, таннархи арзон, энг муҳими, эҳтиёжга яраша тола билан тўлиқ таъминланишини кафолатлайди.\nСодда қилиб айтганда, пахта-тўқимачилик кластери, бу — ягона технологик занжирга бирлаштирилган корхоналар мажмуи. Мазкур янги тузилма инновацион иқтисодиётга ўтишнинг муҳим босқичи саналади. Чунки бу ерда хом ашё қайта ишлашнинг барча босқичидан ўтиб, экспортбоп тайёр маҳсулотга айланади. Шу маънода, кластерларга пахта хом ашёси етиштириш учун 140,9 минг гектар ер майдонлари ажратилаётгани аграр тармоқдаги инновацион қадам сифатида баҳоланмоқда.\nҚишлоқ хўжалигидаги бугунги ўзгаришлар, яъни пахта майдонларининг қисқартирилиши замирида пахтачиликни энг сердаромад тармоқлардан бирига айлантиришдек эзгу мақсад-муддао мужассамдир. Токи, фермер унумдорлиги паст ерларга чигит қадаб, вақтини, нақдини беҳудага совурмасин, тупроқ-иқлим шароитига мос экин экиб, меҳнатига яраша фойда кўрсин. Бунинг учун деҳқон ва фермерларга зарур шарт-шароитлар яратиш, уларни молиявий қўллаб-қувватлаш баробарида, пахта харид нархи ҳам муттасил равишда оширилмоқда. Зотан, экспортни кўпайтириш, аҳоли, айниқса, хотин-қизлар бандлигини таъминлашда етакчи куч ҳисобланган тўқимачилик ва енгил саноат салоҳиятини юксалтириш, қайта ишлаш корхоналарини хом ашё билан барқарор таъминлаш мазкур тармоқ истиқболи билан чамбарчас боғлиқдир.


ЎзА - Заъфарон плантациялари гулга бурканаётир\n05.11.2018 12:21 Чоп этиш версияси\nЗаъфарон плантациялари гулга бурканаётир\nЮртимизда шафран ўсимлиги плантацияларини ташкил этиш мақсадида “Агробанк”, “Ўзбекозиқовқатхолдинг”, “Ўзфармсаноат”, Ўрмон хўжалиги давлат қўмитаси ва “Вrаnd Investment Group” жамияти ҳамкорлигида “Шафран илмий тадқиқот маркази” ташкил этилди.\nЎтган йили Наманган, Сирдарё, Тошкент ва Сурхондарё вилоятининг турли ҳудудларига 12.5 гектарга экма заъфарон плантциялари ташкил этилди. Жорий йилда Избоскан туманида 5 гектарга, Шаҳрисабз туманида 10 гектар ва Юқори Чирчиқ туманида 21,5 гектарга шафран экилди.\nШунингдек, жорий йилда ўтган йили экилган экма заъфарон плантцияларидан 17 тонна туганак пиёзлар ковлаб олинди. Айни вақтда улар Ўрмон хўжалиги давлат қўмитаси тизимидаги 13 та ҳудудий ўрмон хўжалигида янги плантциялар ташкил этиш учун экилди.\nАйни вақтда эса заъфарон плантацияларининг 22,5 гектари иккинчи вегетация даврини, 40 гектари эса биринчи вегетация даврини ўтамоқда.


Шодмон Отабек. Солиҳбой фалсафаси ёхуд пул ҳақида куюнчак мулоҳазалар (2009) - www.ziyouz.uz\nБош саҳифа МатбуотҲозирги давр матбуотиШодмон Отабек. Солиҳбой фалсафаси ёхуд пул ҳақида куюнчак мулоҳазалар (2009)\nДоно халқимиз пул ҳақида кўплаб ривоятлар, пурҳикмат мақоллар тўқиган: “Пул — белга қувват, бошга тож”, “Пул бўлса чангалда шўрва”, “Пул жигардан бунёд бўлар”, “Пул кетса кетсин, ор кетмасин”, “Пул кўпайса, одам бузилар”, “Пули куйган қалампир чайнар… ”.\nПул ҳақида ҳазиломуз иборалар ҳам пайдо бўлган: “Бахт пулда эмас, пулнинг миқдорида”, “Пулинг бўлса халтада, дам оласан Ялтада”, “Пул ўлсин-а пул ўлсин!”…\nҲамзанинг “Бой ила хизматчи” драмасидаги Солиҳбойнинг ўша машҳур гапи эсингиздадир. Пулнинг кучига, қудратига ишонган бой шундай дейди: “Ҳали шундайми? Ҳа-ҳа… Кўрамиз… Ким зўр экан? Сендаги севги билан вафоларми ёки менинг чўнтагимдаги олтинларми?”.\nДраматург Шароф Бошбековнинг бир ҳажвиясини ўқигандим. Қисқача мазмуни шундай: бир одам эрталаб ишга жўнайди. Йўлда садақа сўраб турган гадойга йирикроқ пул беради, қайтимини олмайди, ғурури йўл қўймайди. Такси ҳайдовчисига ҳам катта пул узатади, яна қайтимини олмайди, ғурури йўл қўймайди. Ишга келгач, пештахта ортига ўтиб, халатини кийгач, енг шимариб …ғурур тўплашга киришади.\nИнсон ҳаётга бир марта келади. Ҳаёт инсонга берилган энг олий неъмат. Шундай экан, ҳаётда ҳамма нарса — рўшнолик, фаровон турмуш ҳам ўз вақти соатида бўлгани яхши, албатта. Аммо гоҳо ҳамма нарсага эришиб, бола-чақаларни уйлаб-жойлаб, энди оғзинг ошга етай деганда Оллоҳ омонатини сўраб қолади. Шуниси ачинарли. Шуниси алам қилади. Кечагина бағримизни тўлдириб, давраларга файз киритиб юрган акахон ва укахонларимиз бугун орамизда йўқ. Беихтиёр шоирнинг “О, инсон қисмати, бунчалар чигал…”, деган сатрлари эсга тушади. Шу боис, ҳамиша ҳаётни ғанимат деб билишимиз керак. Ўлчовли умрни эзгу ишларга сарфламоқ жоиз. Бу китобий гап эмас. Ўтмишда яшаб ўтган улуғларимиз, табаррук сиймоларнинг шахсий ҳаётлари бу жиҳатдан катта ибратдир. Буюк бобокалонларимиз Амир Темур, Алишер Навоийнинг улуғ бунёдкорлик ишлари, кўплаб кошоналар, мадрасалар, кўприклар, ҳаммомлар, боғ-роғлар барпо этгани, илм ва ижод аҳлига ҳамиша ёрдам қўлини чўзиб, ҳомийлик қилишгани жаҳон миқёсида қайта-қайта эътироф этилган. Уларнинг эзгу, савобли, хайрли ишлари Третьяков, Нобелларнинг хизматидан кўра улуғворроқ, ибратлироқ.\n«Ўзбекистон адабиёти ва санъати» газетасининг 2009 йил 20-сонидан олинди.\n← Аввалги Аввалги Иброҳим Ғафуров: «Китобсиз яшаб бўлади, аммо бу яшаш ёввойи яшаш бўлади» (2011)\nКейинги → Кейинги: «Зиё истаган қалблар» танловига марҳамат!


ЎзРТХБда навбатдаги ҳафтаси савдоларнинг даврий пасайиши билан якунланди | Новости | UZEX.uz\n2020 йил 15-август 00:29 (GMT+5)\nЎзРТХБда навбатдаги ҳафтаси савдоларнинг даврий пасайиши билан якунланди | Новости\n21-27 апрел давомида ЎзРТХБда тузилган битимлар ҳажми 12%га пасайди ва 164,0 млрд сўмни ташкил этди. Ўсишга тўсқинлик қилган омиллардан бири биржа бозорининг суслашганлиги бўлди. Давлат ва корпоратив харидлари электрон савдолари бўйича эса савдо ҳажмининг ўсиши қайд этилмоқда.\nСавдо ҳажмларининг давомли ўсишидан сўнг биржа бозорида вақтинчалик пасайиш ҳолати кузатилмоқда. Битимларнинг умумий ҳажми 128,5 млрд сўмни ташкил этган, бу олдинги ҳафтага нисбатан 23,5 млрд сўмга камдир. Кимё маҳсулотларини сотуви 42%га кўтарилганлигига қарамасдан, уларнинг бозордаги улуши атиги 1%га ошиб, 3%ни ташкил этган. Қурилиш моллари ва озиқ-овқат маҳсулотларининг умумий улуши 9%га ошиб, 62%ни ташкил этди ва бу бошқа товар гуруҳларининг сотув ҳажми камайиши билан боғлиқдир.\nВалюта савдо майдончасидаги ҳолат деярли ўзгармади. Жумладан, биржа товарларининг экспортга сотуви 2,0 млн АҚШ доллар даражасида қолди. Лекин сотувларнинг товар тузулмасида бир оз ўзгаришлар кузатилган. Суюлтирилган газнинг бозордаги улуши 35%дан 54%гача ошди, саноат ва мотор мойларининг умумий улуши 38%ни ташкил этди. Бозорнинг қолган қисмини AB87 маркадаги иккиламчи алюминий ва цементнинг бир неча маркалари эгалладилар.\nЎтган савдо ҳафталигида кўргазма ярмарка савдоларида тузилган битимларнинг ҳажми деярли ўзгармади ва 18,9 млрд сўмга тенг бўлди. Бироқ, тузилган битимларнинг сони 1676-дан 986-гача ва савдо иштирокчиларининг сони 293-дан 207-гача камайган. Кичик бизнес субъектлари томонидан сотилган маҳсулотларнинг ҳажми 7,6 млрд сўмга тенг бўлди.\nБухоро филиали ушбу савдо ҳафталигини ижобий якунлаб, барча йўналишлар бўйича биринчи ўринни эгаллади. Шу сабабли Тошкент филиали тузилган битимлар бўйича иккинчи ўринга тушган ва учинчи ўринни Самарқанд филиали эгаллаган.\nЮқори талабга эга бўлган товарлар рейтингида етакчи ўринларни металлургия ва кимё саноат маҳсулотлари эгалладилар.\nДавлат харидлари бўйича электрон аукцион савдолар тизимида ўтган ҳафта давомида тузилган битимларнинг ҳажми 10,0 млрд сўмга тенг бўлди, бу эса олдинги ҳафтага нисбатан 6%га кўпдир. Бюджет маблағларининг тежалиши 2,2 млрд сўмга тенг бўлди. Амалга оширилган битимларда кичик бизнес субъектларининг улуши 97%га етди.\nБитимлар ҳажми бўйича пойтахтда жойлашган етказиб берувчилар етакчилик қилиб келишмоқда. Самарқанд вилоятининг етказиб берувчилари учинчи ўриндан иккинчи ўринга чиқиб олдилар. Ўз ўрнида, Сурхондарё вилоятининг етказиб берувчилари битимлар ҳажмини қарийб 2 каррага ошириб, учинчи ўринни эгалладилар. Ҳафтанинг энг йирик тузилган битими пойтахтнинг Юнусобод туманида компютерларни етказиб беришга тегишли, унинг ҳажми 77,6 млн сўмга тенгдир. Бундан ташқари, ушбу туманда этикеткаларни босиб чиқарадиган принтерларни етказиб беришга тегишли битимда ҳажми 25,9 млн сўмга тенг маблағларни максимал даражадаги тежалиши кузатилган. Ёстиқларни етказиб беришга тегишли буюртмада 28та таклиф келиб тушган ва бу ҳафтанинг энг юқори кўрсаткичи ҳисобланади.\nКорпоратив харидлари сўнги уч ҳафта давомида ўсиш динамикасини намоён этиб келмоқда. Ўтган ҳафта давомида харидларнинг ҳажми 5,8 млрд сўмдан 6,6 млрд сўмгача ошган. Маблағларни тежалиши ҳам 1,2 млрд сўмдан 2,1 млрд сўмгача кўтарилган, бу электрон харидларнинг бошланғич баҳосидан 24% ни ташкил этади.\nШу билан бирга, савдо иштирокчилари томонидан 324-битимлар тузилган, бу олдинги ҳафтага нисбатан 43-тага кўпдир. Ушбу битимлар бўйича ўртача 6-таклиф келиб тушган ва уларнинг энг кўп сони 31-гача етган. Ҳафтанинг энг йирик битими ҳажми 351,1 млн сўмга тенг бўлиб, Тошкент шаҳрида трансформаторларни етказиб бериш бўйича тузилган.\nАмалга оширилган битимларнинг ҳажми 40%га ошганлиги сабабли Тошкент ва Тошкент вилоятининг улуши 47%дан 57%гача ошган. Андижон, Бухоро ва Қашқадарё вилоятларининг улушлари бир хилда 8%дан бўлди. Савдоларнинг ҳажмини энг кўп ўсиши Андижон ва Сирдарё вилоятларида кузатилган.


Матбуот котиблари ўқуви – Сурхон тонги\nБош саҳифа / Таълим / Матбуот котиблари ўқуви\nАвгуст 22, 2019\tТаълим Изоҳ қолдириш 595 Кўрилди\nТушдан сўнг иштирокчилар Адиб Собир Термизий номидаги вилоят ахборот-кутубхона марказига йўл олдилар. Амалий машғулотлар, соҳага оид савол-жавоблар қизиқарли ва мунозараларга бой бўлди. Журналистларни қайта тайёрлаш маркази тренерлари Б. Алимов ва Г. Шукуровалар ўзларига юклатилган вазифани тўлақонли адо этди, дейиш мумкин.\nОлдинги Инсон ҳуқуқлари – олий қадрият\nКейинги Янги ҳисоблагичлар ўрнатилади


hidoyat.uz – “Мовароуннаҳр” нашриётининг сайти - ТУШУНИНГ ВА ИШОНЧ БИЛДИРИНГ\nТУШУНИНГ ВА ИШОНЧ БИЛДИРИНГ\nУмрнинг қувончли онлари бўлганидек, имтиҳонли дамлари ҳам кўп. Тўғри, инсон бир синовга илк бор дуч келганида қандай йўл тутишни билмаслиги, хато қилиши ҳам мумкин. Лекин тажрибаси ортгани сари уларни тўғрилашга ҳаракат қилади. Тажриба эса ҳар бир воқеадан хулоса чиқариш, ибрат олиш билан ортади. Ўтган ишлардан тўғри хулоса чиқара олган инсоннинг кўнгли, ҳаёт тарзи осудаликка юз тута боради. Барчамиз учун манфаатли бўлсин, деб янги рукнда ҳаётий тажрибаларга асосланган мулоҳазаларни ўртоқлашиш ниятидамиз.\nИшдан қайтган эрини кутиб олган хотин "Яхши келдингизми?" деган илтифотига яна "Ҳа" жавобини олди. Бу сафар жаҳлини яшириб ўтирмади: "Айтадиган бошқа гапингиз ҳам борми? Эртадан кечгача уйда ўтираман, зерикаман, сиз бўлса доим..."\nАслида, бу ерда аёлнинг билиши ва тушуниши керак бўлган ҳақиқат шу – ишдан чарчаб келган, остонада турган айрим кишилардан бундан бошқа жавоб олиш мушкул.\n…Хотин кун бўйи уй йиғиштирди, кир ювди, дазмол қилди, ойна артди, болаларининг дарсига ёрдамлашди. Жуда чарчади. Дастурхонни йиғиштираётган жойида уйқу элитди. Эрининг сўзларидан кўзлари ярақлаб очилди:\n– Худди чарчаб ишлаб келган одамдай ухлайсан. Эрталабдан-кечгача уйда ўтирсанг...\nХотинининг хафа бўлганини кўриб, қўшимча қилди:\n– Нимага хафа бўласан? Тўғри-да, кирни машина ювса, уйни чангютгич тозаласа, фақат овқат қиласан, холос. Олдингилар қандай хотинлар бўлган экан, ҳамма ишни қўлда бажаришган.\nБу сўзлардан кейин аёл ғазаб отига минади. Қилган хизматларига оғринади, бошқаларга таққослангани янаям жаҳлини чиқаради. Ё шу вақтнинг ўзида муносиб жавоб қайтаради, ёки ўрни келганида гапириб олишни кўнглига тугади...\nАммо уйда соғлом, бир-бирини тушунишга асосланган муҳит бўлса-чи? Аёл айтади:\n– Бугун фалон, фалон ишларни қилдим, жуда чарчадим...\nЭркак ҳам "Нима бўпти? Иссиқ уй, яхши шароит, қиласан-да!" деган гапнинг ўрнига:\n– Сенгаям осон эмас. Лекин бунчалик шошишга ҳожат йўқ эди, уйда ҳамма нарса бор. Бир кун битта ишни, эртасига бошқасини қил, шунда бунчалик чарчамайсан, – дейиш билан хотинининг ҳолатини тушуна олишини кўрсатади. Шунда хотиннинг жаҳли чиқмайди, ҳам эри уни тушунишини ҳис қилади. Эр-хотин ўртасида меҳр-муҳаббат ришталари мустаҳкамланади.\nШунга кўра, кундалик муносабатларда эр-хотин ўз эҳтиёжлари, орзу-умидларини очиқ айта олишлари муҳим. Фақат уларни қандай ифода этишни билиш керак. Масалан: "Сен ҳеч қайси ишни эплолмайсан", дейиш ўрнига "Иш қилаётганда ўзингни жудаям уринтираётганга ўхшайсан", деса ҳам бўлади.\nЁки уйда ниманидир таъмирлаётган эрга: "Бир иш қилсангиз, ҳамма ёқни тенг тўзғитишингиздан зерикдим..." дегандан кўра: "Яхши қилдингиз. Тугатганингиздан кейин биргаликда йиғволамиз", дейиш мумкин. Бу жумлаларнинг бирида айблаш, ҳукм чиқариш, иккинчисида эса муросаи мадорага интилиш бор.\nЭр ишдан кеч қайтди дейлик. Хотин: "Бирор марта эрта келармикинсиз?!" дейди. Бу каби муомалани эшитган эр: "Ҳеч яхши гап йўқ экан-да бу уйда" деган хаёлга бориши мумкин. Шунга ўхшаш гап-сўзлар ҳар икки томонда ҳам ношудман, нўноқман деган ҳис уйғотиши ёки бўлмаса, бу одам ҳеч қачон қилган меҳнатларимни эътироф этмайди, деган фикр шаклланиши мумкин. Ҳар икки ҳолатда ҳам эр ёки хотинда ғайрат ва иштиёқ ўз-ўзидан сўнади. Ёхуд бу тушкунлик таъсирида бошқа муаммоларга дуч келганида ҳам "Мен бирор ишни уддалолмайман", деган фикрга боради. Натижада "Бўлганим шу!" дея ўз қобиғига ўралиб олиши ҳам ҳаётда кўп учрайди.\n"Бирор марта болалар билан шуғулланмайсиз!"\n"Уйнинг ҳеч тоза турганини кўрмадим!"\nБир қарашда, бу гаплардан эр бирор марта болалар билан шуғулланмаган, хотин ҳеч қачон уй йиғиштирмаган деган маъно тушунилади. Аслида, бундай эмас. Эр-хотин бир-бирининг ишидан кўнгли тўлмаганда, қўллаган "ҳеч", "бирор марта", "доим" каби умумлаштирувчи ифодалар аҳволни оғирлаштиришга хизмат қилади. Шу сабабли ҳам бундай сўзлардан сақланиш керак.\n996 марта ўқилган.


Эктор Купер: "Осиё кубогидаги мақсад - чемпионлик" (Интервью) / CHAMPIONAT.asia\n15:09Даврон Файзиев «Қўқон-1912» мураббийлар штабига қўшилди 0 14:55Почеттино кеча "Реал"нинг ўйинига борди 0 14:44МЮнинг "Ливерпуль" учун қайдномаси эълон қилинди 6 14:28Сульшер: "МЮ жасур бўлиши керак" 5 14:14Клопп: "МЮ бизни мағлуб этиши мумкин" 20 13:59Хамес "Реал"дан кетмайди 2 13:51ПСЖ Каванини сотмади 3 13:48ОЧЛ-2020. "Локомотив"нинг бўлажак рақиби Тошкентга етиб келди 11 13:29Симеоне: "Мағлубиятдаги барча айбни ўз бўйнимга оламан" 0 13:22Olamsport: МакГрегорнинг ғалабадан кейинги фикрлари, Мэйвезер Конор билан жанг қилмоқчи ва бошқа хабарлар 0 13:17Суперлигада янги мавсум бошланишига 40 кун қолди. Қуръа қачон бўлиши номаълум 31 13:11Жан Мерсисайдга қайтиши мумкин 2 13:07Эрон клублари ОЧЛ-2020да қатнашмаслиги мумкин 19 12:58"Оренбург" футболчиси Бабаяннинг жамоасига ўтиши мумкин 8 12:42ПСЖга Гвардиола керак 4\nТеглар : Ўзбекистон МТЖИнтервьюЭктор Купер\nЎзбекистон терма жамоасида иш бошлаганига 2 ойдан ошган аргентиналик мутахассис билан сайтимиз ижодий гуруҳи интервью ташкил қилди. Купер терма жамоамиз рулида ҳозиргача иккита йиғин ўтказди ва тўртта ўртоқлик учрашувида майдонга тушди. Мазкур ўйинларнинг иккитасида ғалаба, 1 дуранг ва яна бир мағлубиятга учрадик. Биз Эктор Купердан Осиё Кубогига тайёргарлик, йиғинлар, футболчилар ва бошқа мавзулар суҳбатлашдик.\n- ЎФА раҳбарияти олдингизга Осиё Кубогида яхши иштирок этиш ва ЖЧ-2022га чиқиш вазифасини қўйган. Тўғрими? Осиё Кубогидаги яхши иштирок: гуруҳдан чиқишми? Ярим финал ёки финал?\n- Осиё кубогига боришдан мақсад албатта унда чемпион бўлиш. Ҳар бир терма жамоа ва футболчилар ўз олдига мана шундай мақсад қўйиши аниқ. Биз мусобақага оптимистик руҳда ёндошамиз. Ҳозирдан аниқ бир мақсад ҳақида айта олмайман. Осиё Кубогида маълум бир босқичга етиб борамиз деб айтишни нотўғри деб ҳисоблайман. Лекин биз қитъа чемпионатида қўлимиздан келган барча ишни қиламиз ва иложи борича яхши иштирок этиш учун бор кучимизни сарфлаймиз. Ўзбекистон терма жамоасида аввало тартибни ўрнатамиз. Маълум бир тартиб ўрнатилганидан сўнггина терма жамоа ўз олдига қўйган вазифаларни бажариши учун охиригача курашади.\n- Сизни олдингизга қўйилган асосий вазифа терма жамоамизни Қатарда бўладиган ЖЧ-2022га олиб чиқиш. Лекин айни пайтда терма жамоада ёши катта футболчилар кўпчиликни ташкил қилмоқда. Мундиал саралашига яқин етакчилар анча қариб қолишади. Сиз бу муаммога қандай ечим топмоқчисиз?\n- Тўғри таъкидлаб ўтдингиз. Айни пайтда терма жамоамизда жуда кўп ёши катта футболчилар тўп тепишмоқда. Лекин авлодлар алмашинуви ҳеч қачон бирданига амалга оширилмайди. Тўғри улар Қатардаги Жаҳон чемпионатига етиб бормасликлари мумкин, аммо улар ҳозирги кунда, Осиё Кубоги ёки Жаҳон чемпионати саралашида бизга ёрдам беришлари мумкин. Мен доимо Миср терма жамоаси дарвозабони Эссам Ал Хадарини мисол қилиб келтираман. Тажрибали посбон 45 ёш бўлишига қарамасдан Россиядаги мундиалга борди ва жуда юқори савияда ўйнади. Шунинг учун, футболчиларнинг ёшига қараб бирданига терма жамоадан чиқариб ташлаш нотўғри деб ўйлайман. Тажрибали футболчилардан иложи борича фойдаланиш керак. Шу билан бир қаторда Жаҳон чемпионати учун ёшларни ҳам тайёрлаб боришимиз керак. Яъни авлодлар алмашинуви катта талофатларсиз, силлиқ ўтиши лозим.\n- Илк йиғинда бошқа таркиб. Бу галги йиғинда ҳам кўплаб янги номларни кўздан кечиряпсиз. Осиё Кубогига борадиган таркибнинг асосий ўзагини қачон аниқлаб оласиз? Ноябрдаги йиғинда жамоа мусобақага борадиган оптимал таркибда шуғулланадими?\n- Терма жамоани доим ўзаги бўлган. Сентябрь ойидаги иккита ўртоқлик ўйинларда ҳам маълум даражада жамоанинг ўзагини кўришимиз мумкин эди. Тўғри, таркибда ўтган Жаҳон чемпионати саралашида иштирок этган футболчилардан иборат бўлган ўзига хос ўзагни ҳосил қилдик. Октябрь ойидаги йиғинда таркибга бир қатор ёшларни чақирганмиз. Терма жамоа ўзагини доимий равишда асоси бор деб бўлмайди. Чунки бу футболчилар ҳозирда яхши ўйнашлари мумкин, аммо Осиё Кубогига яқин уларнинг ўйинида пасайиш бўлиши мумкин. Футболчиларнинг жисмоний, руҳий ва барча ҳолатларини инобатга олган ҳолда таркиб танлаймиз. Ёшлар термасида ўйнаган футболчилар ўша жамоада яхши ҳаракат қилган бўлиши мумкин, аммо миллий терма жамоага қанчалик киришиб кетишларини вақт кўрсатади. Яъни, айтмоқчи бўлганим, бошқа жамоада яхши ўйнаган футболчи терма жамоада ҳам шу ўйинини кўрсатади дегани эмас. Ёки аксинча, ўз клубида ўйнай олмаган футболчи терма жамоада янги қирраларини очиши мумкин.\n- Ўзбекистонлик мухлислар жуда талабчан. Улар хатто ўртоқлик ўйинларида ҳам ғалабаларни кутишмоқда. Сиз ўртоқлик учрашувларида айнан нималарга кўпроқ урғу берасиз ва бундай баҳс сизга қандай хизмат қилади?\n- Тўғри, мухлислар доим ўз терма жамоасидан ғалаба кутишади. Лекин мураббийлар учун ўртоқлик учрашувларидаги асосий мақсад - футболчиларни синовдан ўтказишдан иборат. Сентябрь ойидаги иккита ўртоқлик ўйинидан кўзланган мақсад - футболчилар билан яқиндан танишиб олиш эди. Уларнинг исмларини, кўринишларини билиб олишим керак эди. футболчиларни кўришим билан таниб олиш учун маълум вақт керак бўлади. Ундан кейинги мақсад уларнинг майдондаги ҳаракатлари ва ҳолатларидан хабардор бўлиш эди. Тўғри, мухлислар бу футболчиларни жуда яхши билишади, танишади, аммо мен бу йигитларни илк бор майдонда кўрдим. Масалан, кўпчиликка ёқмайдиган футболчи янги мураббий қўл остида очилиб кетиши мумкин. Баъзи футболчилар ўз клуби сафида кўп вақтини захирада ўтказиши, лекин терма жамоада жуда яхши ўйин кўрсатиши мумкин. Мен ҳам худди мухлислар каби жамоамдан доимо ғалаба кутаман. Бироқ ўртоқлик беллашувларида биринчи навбатда футболчиларни синаб кўриш керак. Ўртоқлик ўйинларидан хулоса чиқариб, расмий ўйинларга оптимал ҳолатда боришимиз лозим.\n- Ноябрда Австралияда йиғин ўтказилади. У ерда Жанубий Корея билан ўртоқлик ўйини режалаштирилган. Биттагина ўйин учун Австралияга учиб бориш жамоани толиқтириб қўймайдими?\n- Ноябрда Австралияда бўладиган йиғиннининг биз учун фойдали тарафлари кўп. Тўғри, биз у ерда Жанубий Корея билан битта ўртоқлик учрашуви ўтказамиз. Лекин терма жамоа Австралияда нафақат биргина баҳс, балки катта йиғин ўтказиш учун боради. Бундан ташқари мазкур йиғин футболчиларга муҳитни ўзгартиришга ҳам ёрдам беради. Йиғинни ўзга юртда ўтказиш орқали биз футболчиларни бошқача шароитда синаб кўрамиз. Терма жамоани доим ноодатий вазиятларга тушириб туриш керак. Масалан, сентябрь ойида биз Эрондек кучли жамоага қарши ўртоқлик учрашуви ўтказдик. Ҳали футболчилар билан тўлиқ танишиб олмасдан туриб Осиёнинг энг кучли жамоаси билан ўйин ўтказиш тўғрими, деганлар ҳам кўп бўлди. Бу синаб кўриш холос, бундан ҳеч нарса йўқотмаймиз. Футболчиларни шундай қийин вазиятга соладиган бўлсаккина ўзимиз учун керакли хулосаларни чиқарамиз. Австралияга бориш ҳам шунга ўхшаш нарса ва бошқача иқлимда, бошқача шароитда йиғин ўтказиш орқали футболчиларни қайтадан синаб оламиз.\n- Мураббийлар штабига маҳаллий мутахассислардан бирини жалб қилиш ҳақида ўйлаб кўрмадингизми? Бу орқали футболимиз, футболчилар ҳақида маълумот олишингиз ҳам енгиллашарди. Қисқа фурсат ичида футболимиз билан танишиш, футболчиларни ўрганиш осон иш эмас. Шунингдек, сиздек тажрибали мутахассисдан кейинчалик кўп нарсаларни ўрганадиган, иш услубингиз билан яқиндан танишадиган маҳаллий мутахассис қолади. ЎФА сиздан иш ўрганиши учун маҳаллий мутахассисни мураббийлар штабига қўйиш таклифини бермадими?\n- Мен Ўзбекистондаги барча мураббийларнинг фикрларини эшитишга тайёрман. Ҳозирги кунда Тошкентда яшаяпман, пойтахтдаги барча Суперлига ўйинларига боряпман, вилоятлардаги учрашувларга ҳам ташриф буюришга ҳаракат қиляпман. Баъзи бир мураббийлар билан аллақачон гаплашиб олганмиз. Улар мендан кўра футболчиларни яхшироқ билишади. Аллақачон баъзи мураббийлар билан йиғилиш ўтказдик, уларнинг маслаҳатларини олганмиз. ЎФА вакиллари Ўзбекистондаги барча мураббийлар миллий терма жамоа мураббийи билан ҳамкорлик қилишга тайёр ва ёрдамини аямаслигини билдириб ўтишди. Бу эса мени ўзига хос равишда ижобий тарзда хайратга солди. Чунки бундай ҳолатни олдин кўрмаганман. Ўзбек мутахассислари менга кўмаклашмоқчи эканлигинидан жуда хурсандман. Келгусидаги фаолиятимда маҳаллий мураббийнинг маслаҳатларидан фойдаланаман. Лекин ҳозирги кунда мураббийлар штабига маҳаллий мутахассисни қўшиш ҳақида аниқ бир фикр айта олмайман. Буни вақт кўрсатади. Масалан, штабимдаги дарвозабонлар мураббийи Денис Иванковни маҳаллий мутахассис деса ҳам бўлади. Тўғри у дарвозабонлар мураббийи, лекин Суперлигадаги барча футболчиларни танийди ва бу бизга албатта қўл келмоқда.\n- Матбуот анжуманларидан бирида сиз терма жамоага футболчилар танлашда аввало унинг ўша пайтдаги оптимал спорт формасини ва жисмоний ҳолатини инобатга оламан дегансиз. Лекин бошқа матбуот анжуманида футболчи ўз клубида асосий таркиб футболчиси бўлмай захирада қолаётганган бўлсада, менинг талабимга мос тушса бўлгани дегандингиз. Мантиқан ўйлаб қаралса, ўз жамоасида захирада қоладиган футболчининг спорт формаси ва жисмоний ҳолати оптимал бўлмайди...\n- Ушбу ҳолатга ойдинлик киритиб ўтмоқчиман. Сиз тўғри таъкидлаб ўтдингиз, захирадаги футболчи оптимал формада бўлмаслиги мумкин. Сентябрь ойидаги йиғинга айна мана шундай футболчини чақиргандим. Яъни ўз жамоасида асосан захирада қолаётган футболчи менда илиқ таассурот қолдирди. Бироқ ҳозир унинг шарифини айтишни хоҳламайман. Нимага ўз клубида захирада ўтиради? Бу дегани ёмон формада эмас, фақат ўша клуб мураббийининг талаб қилаётган нарсани майдонда бажара олмаётган бўлиши мумкин. Яъни мураббийнинг ўйин услубига тушмаяпти. Баъзи мураббийлар ҳимоячилардан кўпроқ ҳужумга ўтишни исташади, баъзилар эса кўпроқ ҳимояда ҳаракат қилишларини хоҳлайди. Мен ўз вақтида Грузия ва Миср терма жамоаларида ишлаганимда ҳам миллий чемпионатда ўз клуби сафида захирада ўтирган ўйинчиларни қўрқмасдан чақирганман. Мана шу футболчилар мен хоҳлаган функцияларни бажаришгани учун клубида ўйнамаса ҳам терма жамоада асосий таркибда бўлишган.\n- Сентябрь ойидаги йиғинга чақирилган футболчилар орасида 4 нафари умуман майдонга тушмади. Улар орасида Жанубий Корея биринчи лигасида ўйнаётган Шоҳруҳ Гадоев ҳам бор эди. Ушбу футболчи нима учун имконият берилмагани ҳақида маълумот бера оласизми?\n- Терма жамоа барча нарсадан устун. Ҳеч қайси мураббий ёки футболчи терма жамоадан юқори турмайди. Футболчилар мен учун эмас, терма жамоа ҳамда ватани шарафини ҳимоя қилиш учун ўйнашади. Улар доим терма жамоага фахр туйғуси билан келиши лозим, нимага ўйнадим, нимага ўйнамадим дейишлари керак эмас. Тўғри, узоқ мамлакатдан келган бўлиши мумкин, лекин терма жамоа учун ҳар бир футболчи борини бериши шарт. Футболчилар ҳеч қачон ўз манфаатини терма жамоадан устун қўймаслиги лозим. Нафақат мухлислар, балки журналистлар билан ҳам бир жамоа бўлишимиз керак. Бу биргина мени эмас, балки умумий барчамизнинг ишимиз. Эрон билан ўртоқлик учрашувидан кейинги матбуот анжуманидан кейин жуда хурсанд бўлдим. Мен кўплаб танқидлар бўлишини кутгандим, лекин бундай бўлмади ва албатта бу мени хурсанд қилди. Дунёнинг барча давлатларида ҳам бундай ҳолатни кўрмаймиз. Барчамиз бирлашган ҳолда умумий мақсад йўлида ҳаракат қиладиган бўлсак, унда кўплаб ютуқларга эришамиз.\n- Мухлисдан келган савол: Суперлигада қайси жамоа сизда яхши таассурот қолдирмоқда? Кучли тактикага эга жамоа борми?\n- Агар ҳозир бир жамоа номини айтадиган бўлсам, ўша жамоа мухлислари мени яхши кўриб қолишади. Қолган 11та клуб мухлислари эса аксинча, мени ёмон кўриб қолишади. Шу боисдан ҳам бу саволга жавоб бермасликни маъқул кўраман. Бундан ташқари ҳали Суперлигадаги барча клуб ўйинларини кўрганим йўқ. Қачонки барча клублар иштирокидаги учрашувларни кўриб, хулоса чиқарганимдан сўнг балки бу саволга тўлиқ жавоб беришим мумкин.\nИнтервьюда ишлаган "Championat.asia" ижодий гуруҳи:\nОвоз муаллифи: Мирзахаким Тўхтамирзаев\nИнтервьюни ташкил этишда амалий кўмак бергани учун ЎФА раҳбарияти, "Миллий" стадион раҳбарияти, "Бунёдкор" клуби менежери Улуғбек Мирзаевга миннатдорчилик билдирамиз.\nЎзбекистон ўсмирлар терма жамоаси бугун “Ривожланиш кубоги”да иштирокини бошлайди 2\n"Сўғдиёна" "Бунёдкор" ёшларини мағлуб этди. Сербиялик футболчи дублга эришди 13\nБугун 18:15. БАА U-23 - Ўзбекистон U-23 144\nРўзиқул Бердиев ва Вадим Абрамов Ўзбекистон Олимпия терма жамоаси билан учрашди 86\nU-23 Осиё чемпионати. БААга қарши ўйинда кўк рангли либосда ўйнаймиз 42\nТоп-5 чемпионатларида энг кўп қуруқ ўйин ўтказаётган дарвозабонлар 7


Қишлоқларда камида 200 та квартирали макромассивлар қурилади - xabar.uz\nҚишлоқларда камида 200 та квартирали макромассивлар...\n11.12.2019 14:40 0 2188\n«Ипотека кредити механизмларини такомиллаштиришга оид қўшимча чора-тадбирлар тўғрисида» Президент Фармони қабул қилингани ҳақида хабар бергандик.\nФармонга кўра, қишлоқ жойларда:\nкўп квартирали уй-жойлар қурилиши камида 200 та квартирани ўз ичига олган макромассивлар шаклида жойлаштирилади;\nушбу уй-жойлар қурилишини амалга оширувчи тадбиркорлар танлов савдолари якунларига кўра аниқланади;\nуй-жой қуриш учун ер участкалари танлов ғолиби бўлган тадбиркорларга электрон аукцион савдоларисиз бепул берилади.\nШаҳар жойларда эса, кўп квартирали уй-жойларни қуриш учун ер участкалари тадбиркорларга пуллик асосда «E-IJRO AUKSION» ягона электрон савдо майдончасидаги электрон аукцион орқали амалга оширилади.\nМолия вазирлигидан ажратилган маблағлар ҳисобидан ипотека кредити бирламчи бозордаги квартираларни сотиб олиш учун 15 йил муддатга берилади.\nқишлоқ жойларда – уй-жой ҳисобланган қийматининг 90 фоизидан ошмайдиган миқдорда ва дастлабки бадал сотиб олинадиган квартира қийматининг 10 фоизидан кам бўлмаган миқдорда;\nшаҳарларда – уй-жой ҳисобланган қийматининг 80 фоизидан ошмайдиган миқдорда ва дастлабки бадал сотиб олинадиган квартира қийматининг 20 фоизидан кам бўлмаган миқдорда берилади.\nЯнги тартиб доирасида субсидиялар қишлоқ жойларда биринчи 5 йил давомида ипотека фоизларини қоплаш учун – 10 фоизлик пунктдан ошган қисмига тўланади.\nдастлабки бадалнинг бир қисмини тўлаш билан боғлиқ харажатларни қоплаш учун уй-жой ҳисобланган қийматининг 10 фоизи миқдорида;\nбиринчи 5 йил давомида кредит бўйича фоизларни қоплаш учун Тошкент шаҳрида – 12 фоизлик пунктдан ошган қисмига, Қорақалпоғистон Республикаси ва вилоятлар шаҳарларида – 10 фоизлик пунктдан ошган қисмига тўланади.\nқишлоқ Ипотека шаҳар уй-жой


Парламент – жамият кўзгуси\nМаълумки, 30 июнь ҳар йили бутун дунё миқёсида Халқаро парламентаризм куни сифатида кенг нишонланади. 1889 йили айнан шу куни Парижда парламентларнинг глобал ташкилоти - Парламентлараро Иттифоқ тузилган. 2018 йил 22 май куни БМТ Бош Ассамблеясининг сессиясида ушбу кунни Халқаро парламентаризм куни сифатида белгилаш тўғрисида қарор қабул қилинган.\nЎзбекистон Олий Мажлиси Қонунчилик палатаси Спикерининг биринчи ўринбосари, Парламентлараро Иттифоқ вице-президенти Акмал Саидов билан мазкур халқаро сананинг моҳияти ва аҳамияти ҳақида суҳбатлашдик.\n– Авваламбор, бу сана бутун жаҳонда парламентлар тизимининг ўрнини ошириш, таъбир жоиз бўлса, ҳар бир парламентнинг ўз мамлакати ҳудудида истиқомат қиладиган юз минглаб, миллионлаб фуқаролари ҳаётини яхшилаш, инсон ҳуқуқ ва манфаатларини таъминлашга қаратилгани билан жуда муҳимдир, – дейди А.Саидов. – Ўзбекистон Республикаси Президенти Шавкат Мирзиёев таъкидлаганидек, “Биз миллий парламентимиз тимсолида, аввало, жамиятимизнинг ҳақиқий кўзгусини, одамларни ўз ортидан эргаштириб, эзгу мақсадлар сари бошлашга қодир бўлган катта бир кучни кўрамиз”.\nМазкур халқаро байрамнинг айнан 30 июнь кунига белгилангани ҳам бежиз эмас. Бу сана сайёрамиздаги энг кекса халқаро ташкилотлардан бири – Парламентлараро Иттифоқ тарихи билан чамбарчас боғлиқдир.\nМаълумки, 1889 йилда таъсис этилган мазкур ташкилот ўтган даврда том маънода парламентлараро халқаро бирдамликнинг ёрқин ифодасига айланди. Бу нуфузли ташкилот дунё парламентларининг етакчи халқаро органи сифатида 179 мамлакатни ўз атрофида бирлаштирган. Минтақавий парламентлараро бирлашмаларнинг 13 таси ҳам Парламентлараро Иттифоқнинг уюшган аъзолари ҳисобланади. 1971 йилдан буён унинг бош қароргоҳи Женевада фаолият кўрсатиб келади.\nАъзо парламентлар ва уларнинг депутатлари ўртасида юксак қадриятларни илгари сурадиган ушбу ташкилот барча миллатлар ўртасида ҳамкорлик ва мулоқотни рағбатлантириб келмоқда. Айни вақтда тинч ва ҳамжиҳат келажакни таъминлаш учун самарали қарорлар қабул қилиш йўлида хизмат қилмоқда.\nПарламентлараро Иттифоқ дунё мамлакатларининг қонун чиқарувчи органлари учун глобал мулоқот майдони ҳисобланиб, унинг доирасида муҳокама қилинган масалалар жаҳон ҳамжамияти эътиборига етказилади. Парламентлар ўртасидаги алоқаларни рағбатлантириш ва халқаро тинчлик ҳамда ҳамкорликни мустаҳкамлаш ишида биргаликда фаолият кўрсатиш учун уларни бирлаштириш мазкур ташкилотнинг асосий вазифаларидан биридир.\nБугунги кунда Парламентлараро Иттифоқнинг овози дунё бўйлаб тобора баланд янграмоқда. Мазкур ташкилот фаолияти мисолида ҳозирги замон халқаро муносабатлари мезонларининг самарадорлиги баралла кўринмоқда.\nЎтган йиллар давомида Парламентлараро Иттифоқ кўплаб халқаро ва минтақавий парламентлараро ташкилотлар юзага келиши учун намуна бўлиб хизмат қилди. Бундай ташкилотларнинг сони айни вақтда 100 тадан ошади.\nПарламентлараро Иттифоқ БМТ билан яқин ҳамкорлик қилади ва унинг мақсадлари ҳамда вазифаларини қўллаб-қувватлаб келади. Парламентлараро Иттифоққа БМТнинг Бош Ассамблеяси қошидаги кузатувчи-ташкилот мақоми берилган.\n– Ўзбекистон билан Парламентлараро Иттифоқ ўртасидаги ҳамкорлик алоқалари қандай ривожланмоқда?\n– Ўзбекистон Республикаси Парламентлараро Иттифоққа 1992 йили аъзо бўлган. Мамлакатимиз 2017 йил 13 октябрдан эътиборан мазкур ташкилотдаги аъзолигини қайта тиклади. Ҳозирги кунда Ўзбекистон Республикаси Олий Мажлиси Парламентлараро Иттифоқ билан фаол ҳамкорлик қилмоқда.\n2019 йил 17 октябрда Мустақил Ўзбекистон тарихида илк бор мамлакатимиз вакили Парламентлараро Иттифоқ Ижроия қўмитасининг аъзоси бўлди. Ўзбекистон Республикаси Олий Мажлиси Қонунчилик палатаси Спикерининг биринчи ўринбосари, Инсон ҳуқуқлари бўйича Ўзбекистон Республикаси Миллий маркази директори 2020-2023 йиллар оралиғидаги муддатга ушбу юксак лавозимга сайланди. Кейинчалик у Парламентлараро Иттифоқ Ижроия қўмитаси раисининг ўринбосари этиб тайинланди. Шунингдек, ташкилотнинг Молия бўйича кичик қўмитасига аъзо бўлди.\n2020 йилда Парламентлараро Иттифоқ Олий Мажлиснинг коронавирус пандемияси давридаги фаолиятини юқори баҳолади. Бу ҳақдаги баёнот ташкилотнинг расмий сайтига жойлаштирилди.\nПарламентлараро Иттифоқнинг 2021 йили бўлиб ўтган 142-ассамблеясида Олий Мажлис Қонунчилик палатаси депутати А.Асланов Парламентлараро Иттифоқнинг Ёш парламентарийлар форуми аъзолигига қабул қилинди.\nПарламентлараро Иттифоқнинг 142-ассамблеясида иштирок этган Олий Мажлис Қонунчилик палатаси Қўмита расининг ўринбосари Н.Тилаволдиев Парламентлараро Иттифоқнинг Демократия ва инсон ҳуқуқлари бўйича доимий қўмитаси аъзолигига сайланди.\nБундан ташқари, Олий Мажлис Қонунчилик палатаси депутати М.Баратова Парламентлараро Иттифоқнинг Барқарор тараққиёт бўйича доимий қўмитасига аъзо бўлди.\nПарламентлараро Иттифоқ Бош котиби Мартин Чунгонг 2020 йил августида ўтказилган Инсон ҳуқуқлари бўйича Самарқанд форумида виртуал режимда иштирок этган. Яқинда жаноб Мартин Чунгонгнинг мамлакатимизга амалга оширган илк ташрифи ўзаро ҳамкорлик муносабатларини тубдан янги босқичга кўтарди.\nПрезидентимиз Шавкат Мирзиёев Парламентлараро Иттифоқ Бош котибини қабул қилди. Мўътабар меҳмон Ўзбекистон Республикаси Олий Мажлиси Сенати Раиси ва Қонунчилик палатаси Спикери билан учрашди. У Олий Мажлис Қонунчилик палатасида бўлиб ўтган “Парламентда ёшларни қўллаймиз” мавзусидаги ёшлар парламент форумида иштирок этди.\nШунингдек, Мартин Чунгонг 23-24 июнь кунлари Бухоро шаҳрида бўлиб ўтган "Барқарор ривожланиш мақсадларига эришишда парламентлараро глобал ҳамкорлик" халқаро форумида иштирок этди. Ўз навбатида, 25 июнда Парламентлараро Иттифоқ Бош котибининг Самарқанд шаҳрида кенг жамоатчилик ва дин арбоблари иштирокида ташкил этилган “Миллатлараро тотувлик ва динлараро бағрикенгликни таъминлашда парламентнинг роли” мавзусидаги парламент форумида қатнашди.\nПарламентлараро Иттифоқ Бош котиби Ўзбекистонда амалга оширилаётган ислоҳотлар, шу жумладан, парламентаризмни ривожлантириш, ёшларни қўллаб-қувватлаш, гендер тенгликни таъминлаш, фуқаролиги бўлмаган шахслар ҳолатини яхшилаш борасидаги ўзгаришларни ижобий баҳолайди. Мартин Чунгонг Ўзбекистон Президенти илгари сурган БМТ Бош Ассамблеясининг “Барқарор ривожланиш мақсадларига эришиш ва инсон ҳуқуқларини таъминлаш борасида парламентларнинг ролини ошириш тўғрисида”ги резолюциясини қабул қилишга доир ташаббусини халқаро ташкилотлар раҳбарлари орасида биринчилардан бўлиб қўллаб-қувватлаган.\n– Янги Ўзбекистонда янгиланаётган Парламентнинг аҳамияти нимада?\n– Чиндан ҳам, Ўзбекистон Президенти таъкидлаганидек, бугунги Олий Мажлис янгича парламентдир. Чунки депутатларимиз ўз сайловчиларининг хоҳиш-иродасини ҳисобга олиб, бевосита халқ билан ишлай бошлади. Айни пайтда парламент ваколатлари изчил кенгайтирилиб, ҳатто Президент ваколатларининг айримлари ҳам Олий Мажлисга ўтказиб берилмоқда.\nМиллий тараққиётнинг ҳозирги ўзига хос ўтиш босқичида буларнинг барчаси ҳал қилувчи роль ўйнайди. Бинобарин, таниқли француз адиби ва файласуфи Жан Жак Руссо айтганидек, «қонунчилик ҳокимияти – давлатнинг юраги бўлса, ижроия ҳокимияти – унинг миясидир».\nСўнгги йилларда мамлакатимизда «Электрон парламент» тизимини жорий этиш бўйича комплекс чора-тадбирлар дастури қабул қилинди. Парламент назорати шаклларидан кўпроқ фойдалана бошладик, жойлардаги маҳаллий Кенгашлар фаолияти ҳам сезиларли даражада фаоллашмоқда.\nЭнг асосийси, 2017 йилдан бошлаб Ўзбекистонда янгича давлат ҳуқуқий амалиёти – давлат раҳбарининг Олий Мажлис палаталарига Мурожаатнома тақдим этиш анъанаси жорий этилди. Президент Мурожаатномалари нафақат миллий парламент аъзоларига, балки бутун Ўзбекистон халқига бевосита мурожаат сифатида янада аҳамиятлидир.\nДавлат бошлиғининг парламентга Мурожаатномаси – дастурий сиёсий-ҳуқуқий ҳужжатдир. Мурожаатномада, биринчидан, Президентнинг мамлакатни яқин истиқболда ривожлантиришга доир стратегик йўналишлар бўйича нуқтаи назари баён қилинди; иккинчидан, сиёсий, иқтисодий, ғоявий-мафкуравий қоидалар билан бир қаторда, парламентнинг қонун ижодкорлиги фаолиятига тааллуқли аниқ таклифлар илгари сурилди; учинчидан, у жаҳон конституциявий амалиётида ҳокимият ваколатлари бўлиниши принципини таъминлашга қаратилган муҳим ҳуқуқий институт сифатида намоён бўлди.\nКейинги йиллар тажрибаси шуни тасдиқламоқдаки, ўтаётган ҳар бир йилимиз улкан дастур ва лойиҳаларни амалга ошириш, давлат ва жамиятни янада ривожлантириш борасидаги билиму тажрибамизни бойитиш борасида янги босқичларга юксалиш даври сифатида тарихга муҳрланмоқда.\nДавлатимиз раҳбари бу борада яна бир янги анъанани парламент амалиётига киритиш таклифи билан чиқди. Яъни, эндиликда Бош вазир ҳукумат аъзолари билан бирга Ўзбекистон Президентининг Олий Мажлисга Мурожаатномаси доирасида амалга оширилган ишлар бўйича Сенат ва Қонунчилик палатасида ҳар уч ойда ҳисобот бермоқда.\nУшбу жараёнлар оммавий ахборот воситаларида танқидий-таҳлилий асосда кенг ёритилмоқда. Натижада халқимиз Президент Мурожаатномаларида белгилаб берилган вазифалар ижроси қандай ҳолатда эканидан мунтазам хабардор бўлмоқда. Бу, ўз навбатида, ҳукумат фаолиятига халқнинг ўзи баҳо бериши учун қулай имконият яратади.\nВазирлар Маҳкамаси аъзоларини, вазирларни ҳам Олий Мажлис томонидан тасдиқлаш амалиёти жорий қилинди. Айни пайтда маҳаллий Кенгашлар вилоят ва туман идоралари раҳбарларини тасдиқлаши масаласи ҳам ҳал бўлиши арафасида.\nБу каби янгиликлар давлат бошқарувини янада демократлаштириш, давлат идораларини халқимизга яқинлаштиришга хизмат қилмоқда. Натижада Президентимиз илгари сурган ҳаётий ғоя – халқ давлат идораларига эмас, балки давлат идоралари халққа хизмат қилиши кераклиги қонунлар даражасида мустаҳкамланмоқда.\n– Парламентнинг инсон ҳуқуқлари, эркинликлари ва қонуний манфаатларини таъминлаш борасидаги ўрни ва салоҳияти қандай?\n– Кейинги беш йилда мамлакатимизда Бизнес-Омбудсман ва Болалар Омбудсмани ташкил этилди. Одам савдосига ва мажбурий меҳнатга қарши курашиш миллий комиссияси, Гендер тенгликни ҳимоя қилиш бўйича комиссия каби янги тузилмалар иш бошлади.\nИнсон ҳуқуқлари Ўзбекистоннинг халқаро обрўсини, имижини кўтаришга хизмат қилади. Инсон ҳуқуқларининг аҳволи мамлакатга хорижий сармоялар ва илғор технологиялар жалб этиш учун зарур шароит, мақбул муҳит яратади.\nИнсон ҳуқуқлари мамлакатда тинчлик ва хавфсизлик таъминланишига, барқарор иқтисодиёт ривожига ёрдам беради. Инсон ҳуқуқлари амалга оширилаётган демократик ислоҳотларга содиқликни кўрсатади.\nБугунги кунда Ўзбекистонда инсон ҳуқуқлари соҳаси парламент фаолиятининг энг муҳим ва устувор йўналишига айланган. Бу реал воқеликни қуйидаги иккита далил ҳам яққол исботлайди.\nБиринчидан, кейинги йилларда инсон ҳуқуқлари масаласида жаҳон ҳамжамиятининг Ўзбекистонга муносабати тубдан ўзгарди. Илгари, мустақилликнинг 25 йили давомида инсон ҳуқуқларини таъминлаш ва ҳимоя қилиш борасида бошимиз танқиддан сира чиқмаган. Шу чорак асрлик муддат Ўзбекистон учун инсон ҳуқуқлари масаласида сурункали танқид ва маломатлар даври бўлди.\nЭнди вазият бутунлай ўзгарди. Кейинги йилларда Ўзбекистонда инсон ҳуқуқларини таъминлаш ва ҳимоя қилиш борасида амалга оширилаётган тарихий ишлар дунё ҳамжамияти томонидан мунтазам эътироф этилмоқда ва қўллаб-қуватланмоқда. 2016 йилдан эътиборан Ўзбекистонни инсон ҳуқуқлари масаласида эътироф этиш ва намуна қилиб кўрсатиш даври бошланди.\nИккинчидан, мамлакат ичкарисида ҳам бу борадаги муносабат бутунлай ўзгараётгани кузатилмоқда. Юртдошларимизнинг давлат ҳокимиятига ишончи оша бошлади. Бу, ўз навбатида, бугунги кундан розилик ва шукроналик ҳамда эртанги кунга ишонч туйғуларини мустаҳкамламоқда. Натижада фуқароларимизда Ватан, халқ тақдири ва келажагига ҳақиқий дахлдорлик ҳисси кучайди.\nШундай қилиб, миллий парламентимиз халқ фаровонлигини таъминлаш, инсон ҳуқуқлари ва эркинликларини ҳимоя қилиш, қонун устуворлигини ҳам миллий, ҳам халқаро даражада мустаҳкамлаш борасида муҳим роль ўйнамоқда.\nЎзбекистон парламенти қонунчилик ишлари билан бир қаторда, ҳаётий муҳим масалаларни амалга ошириш бўйича мониторинг функцияларини ҳам кучайтирди. Хусусан, Гендер тенглик масалалари бўйича комиссия, Одам савдоси ва мажбурий меҳнатга қарши курашиш бўйича миллий комиссия, шунингдек парламент юқори палатасида Хотин-қизлар ва гендер тенглик масалалари қўмитаси тузилди.\nОлий Мажлиснинг Инсон ҳуқуқлари бўйича вакили, Бош прокуратура, Ички ишлар, Адлия ва Ташқи ишлар вазирликларининг ҳисоботлари эшитилиши тизими йўлга қўйилган.\n– Парламентимизнинг халқаро ҳамкорлик алоқалари ҳолати ҳақида нима дея оласиз?\n– Ўзбекистон истиқлол туфайли мустақил халқаро ҳуқуқ субъекти сифатида жаҳон ҳамжамияти сафидан мустаҳкам ўрин эгаллади. Ўтган даврда кўплаб нуфузли халқаро ташкилотларнинг тенг ҳуқуқли аъзоси бўлди. Бирлашган Миллатлар Ташкилоти, ЮНЕСКО, ЮНИСЕФ, Европада Хавфсизлик ва ҳамкорлик ташкилоти, Европа Иттифоқи, Парламентлараро Иттифоқ, Ислом ҳамкорлик ташкилоти, Шанхай ҳамкорлик ташкилоти, Мустақил Давлатлар Ҳамдўстлиги каби халқаро ҳамда минтақавий ташкилотлар билан фаол халқаро ҳамкорликни йўлга қўйди.\nБугунги кунда Олий Мажлис мамлакатимизнинг миллий манфаатларини ҳимоя қилишга ҳамда илгари суришга асосланган ташқи сиёсий фаолиятнинг ҳам фаол иштирокчисига айланди. Сўнгги йилларда Олий Мажлис Парламентлараро Иттифоқ, МДҲ Парламент Aссамблеяси, ЕХҲТ Парламентлараро Aссамблеяси каби қатор нуфузли парламентлараро уюшмаларга аъзо бўлиб кирди.\nМаълумки, 2030 йилгача бўлган даврда Барқарор ривожланиш соҳасидаги Кун тартибида баён этилган Барқарор ривожланиш соҳасидаги 17 мақсад (БРМ) 2016 йилда расман кучга кирди. Ҳаракатлар стратегияси БМТ Барқарор ривожланиш мақсадларини бажариш бўйича Ўзбекистоннинг “йўл харитаси” бўлди ва у беш босқичда амалга оширилмоқда.\nБу босқичларнинг ҳар бири алоҳида ҳар йилги Давлат дастурини тасдиқлашни ва уни йил эълон қилинган номланишга мувофиқ амалга оширишни кўзда тутади. Ушбу дастурилмал ҳужжат асосида қуйидагилар амалга оширилди:\nбиринчидан, давлат ҳокимияти тизимида Олий Мажлиснинг ролини ошириш, унинг мамлакат ички ва ташқи сиёсатига оид муҳим вазифаларни ҳал этиш ҳамда ижро ҳокимияти фаолияти устидан парламент назоратини амалга ошириш бўйича ваколатлари янада кенгайтирилди;\nиккинчидан, қабул қилинаётган қонунларнинг амалга оширилаётган ижтимоий-сиёсий, ижтимоий-иқтисодий ва суд-ҳуқуқ ислоҳотлари жараёнига таъсирини кучайтиришга йўналтирган ҳолда қонун ижодкорлиги фаолиятинипнг сифати тубдан оширилди;\nучинчидан, сиёсий тизимни ривожлантириш, давлат ва жамият ҳаётида сиёсий партияларнинг ролини кучайтириш, улар ўртасида соғлом рақобат муҳитини шакллантириш масалалари қатъий эътиборда турибди.\nҲаракатлар стратегияси доирасида мамлакатимизда охирги йилларда амалга оширилаётган кенг кўламли ислоҳотлар “Инсон манфаати ҳамма нарсадан устун” деган ғояни амалда рўёбга чиқаришга қаратилган бўлиб, давлатимиз томонидан бу борада қатор ишлар амалга оширилиб, улар мамлакатнинг халқаро миқёсда обрўсини юксалтиришга катта туртки бермоқда.\nШуни таъкидлаш жоизки, Ҳаракатлар стратегияси қабул қилинган даврга қадар Ўзбекистоннинг парламентлараро муносабатлари, хусусан, халқаро ташкилотлар билан ўзаро мулоқотлари музлатиб қўйилган эди. Айнан шунинг учун ҳам замон шиддат билан ўзгараётган бир пайтда, биз бу “музни” эритиб, тараққий этган давлатлар билан тенглик асосида сиёсий ва иқтисодий муносабатларга киришиб, биринчи навбатда хорижий парламентлар билан парламент дипломатияси доирасида яқин муносабатларни ўрнатишга киришдик.\nЎзбекистон парламенти халқаро парламент жамоатчилигининг тенг ҳуқуқли аъзоси сифатида Парламентлараро Иттифоқ ҳамда бошқа халқаро парламентлар форумларида фаол иштирок этаяпти. Ўзбекистон Парламентлараро Иттифоқ ва БМТнинг Инсон ҳуқуқлари бўйича олий комиссари Бошқармасининг “Парламент ва инсон ҳуқуқлари принциплари”ни қабул қилиш, БМТнинг 75 йиллиги бўйича Декларацияга бугунги халқаро муносабатларда миллий парламентлар ва Парламентлараро Иттифоқнинг роли тўғрисидаги қоидаларни киритиш бўйича ташаббусларни қўллаб-қувватлади.\nКейинги йилларда Ўзбекистоннинг ташаббуслари БМТ даражасида қўллаб-қувватланмоқда. Мамлакатимизга БМТ Бош котиби, Инсон ҳуқуқлари бўйича Олий комиссар, БМТнинг Диний эътиқод бўйича махсус маърузачисининг амалга оширган ташрифлари катта аҳамиятга эга бўлди. Бу ташрифлар якунлари бўйича миллий парламент томонидан “Йўл хариталари” ишлаб чиқилди ва изчиллик билан амалга оширилмоқда.\nХулоса қилиб айтганда, миллий парламентлар ўз мамлакатининг ривожланиш жараёнларида катта роль ўйнайди. Қолаверса, Парламентлар Барқарор ривожланиш мақсадларига эришишнинг муҳим воситасидир.\nШу маънода, миллий парламентимиз демократик бошқарувнинг юраги сифатида ҳамиша фуқароларнинг, сайловчиларнинг, фуқаролик жамиятининг ҳуқуқ ва манфаатлари ҳимоясида мустаҳкам туриши шарт.


Меҳрибонлик уйида | Ўзбекистон "Адолат" социал-демократик партияси\n25 Сентябрь, 12:51 • Депутатлик гуруҳи, Фарғона вилояти, Янгиликлар • 188 марта кўрилди • Комментариев к записи Меҳрибонлик уйида нет\nМеҳр-муҳаббат деб аталмиш фазилат улуғ саналади қадриятларимиз шодасида. Халқимизнинг табиатан болажонлиги болаларимизнинг бахтидир. Болаларни кўрганда, беихтиёр, уларнинг беғубор кўзларига қараб қувонамиз. Давлатимиз ардоғида униб-ўсаётган меҳрибонлик уйи тарбияланувчилари ҳам фарзандларимиз қатори меҳр ва эътибордан бенасиб эмас.\nУларга қувонч улашиш мақсадида партиямизнинг халқ депутатлари Фарғона вилоят Кенгаши депутати Манзура Салимова ҳам куни кеча Фарғона шаҳар Меҳрибонлик уйида 10 нафар болажонларнинг тўйларини ўтказишда бош-қош бўлди.\nЭрта тонгдан шарлар, гуллар ва ўйинчоқлар билан безатилган муассаса файзга тўлди. Байрам дастурхони болажонлар ёқтирган ширинликлар ва ноз-неъматлар билан тўлди. Суннат тўйида ҳудди шаҳзодалардай кийиниб олган болаларнинг қўллари саҳоватли ҳомийларнинг совғалари билан тўлиб кетди.\nСанъаткорларнинг куй-қўшиқлари ва болажонларнинг бадиий чиқишлари ҳаммага кўтаринки кайфият бағишлади. Болажонларнинг биргаликда жўр бўлиб куйлаган “Ватаним-Онам” қўшиғидан сўнг катталарнинг кўзларига ёш келди.\nХалқ депутатлари Фарғона вилоят Кенгашидаги Ўзбекистон «Адолат» СДП депутатлик гуруҳи раҳбари Манзура Салимова тадбир сўнгида болажонларга совға-саломлар улашди. Бу эътибордан уларнинг юзларидаги мамнуният яққол сезилди.\nХалқ орасида шундай хайрли ишларга бошчилик қилаётган депутатларимиз элнинг ишончини қозонмоқда.\nМеҳрибонлик уйида was last modified: Сентябрь 25th, 2017 by matbuot\n« Депутатлар ёшлар даврасида Фуқароларимизнинг мулк ҳуқуқи ҳимояси янада мустаҳкамланади »


23:00 15 Сентябр 2019\n10:41 18.09.2018 Ҳавола олиш\nИсроил Ҳаво кучлари ҳужуми вақтида Сурия ҳудудида Россиянинг "Ил-20" разведкачи самолёти йўқолиб қолди.\nТОШКЕНТ, 18 сен - Sputnik. Суриядаги Хмеймим авиабазаси 17 сентябр куни кечқурун Россиянинг Ил-20 разведкачи самолёти билан алоқа узилганини маълум қилди, деб хабар қилмоқда РИА Новости.\n“17 сентябрь куни Москва вақти билан соат 23:00 да Хмеймим авиабазасига қайтиш вақтида Россиянинг Ил-20 самолёти экипажи билан алоқа узилиб қолди”, - дейилган хабарда.\nХабарда айтилишига кўра, Ил-20 самолёти Исроилнинг F-16 самолётлари томонидан Латакияга қилинган ҳужум вақтида радарларда кўринмай қолган. Ундан ташқари айнан шу дамда Россия радиолокация воситалари ушбу ҳудудда яқин жойда жойлашган Франциянинг "Овернь" фрегатидан ракеталар учирилганини қайд қилган.\nРоссия Мудофаа вазирлиги хабарига асосан Ил-20 самолёти бортида 14 нафар экипаж аъзолари бўлган. Айни дамда уларнинг тақдири ҳақида ҳеч нарса маълум эмас. Хмеймим авиабазаси қўмондонлиги экипажни қидирув-қутқарув операциясини бошлаган.\nЭслатиб ўтамиз, душанба куни Латакия ҳудудида Сурия ҳаво ҳимояси кучлари ракета ҳужумини қайтаришганини хабар қилинган эди. Хабарда айтилишига кўра, ушбу ҳужум денгиз томонидан уюштирилган бўлиб, бир неча ракеталар нишонга етиб келгунига қадар йўқ қилинган эди.


Сана: 22 Ноябрь 2017 Курилди: 393 Изоҳ: 0\nАйтганча, General Motors собиқ вице-президенти Боб Лутц CNBC телеканалига берган интервьюсида Tesla зарар келтирадиган корхона эканлигини, ва у 2019 йилгача яшаши амри маҳол эканлигини айтди, деб ёзади «Мотор».\nШунингдек, Лутц компанияда ҳеч қанақа «сирли қайла» йўқлигини, у бошқа ишлаб чиқарувчилар каби литий-ионли аккумуляторларни ишлатишини таъкидлади.\nSemi шатакчиси ва янги авлод Roadster икки эшикли автомобили тақдимоти — қўшимча молиявий ресурсларни жалб қилишга уринишдан бошқа нарса эмас, деб ҳисоблайди Лутц. Компания капиталини тезкорлик билан сарфлаётгани у 2019 йилгача яшамаслиги сабабларидан биридир.\nБошқа сабаблар сифатида топ-менежер Model 3 ни ишлаб чиқаришдаги кечикишлар, Model S ва Model X савдоси суръатларининг секинлашиши, шунингдек, Tesla жорий йилнинг учинчи чорагида намоён қилган рекорд даражадаги зарарни айтиб ўтди.\nКалит сўзлар: қулай, ғилдиракли, эканлигини, шунингдек, чиқаришни ташкил, чиқаришни, чиқариш, ўртасида, ўзавтосаноатraquo, тутилган, ташувчи мотороллерларни, ташувчи, ташкил, серияли ишлаб, серияли, мотоцикл, мотороллерларни, моторraquo, моделнинг, йилгача\nМанба: kun.uz, daryo.uz


— Орқа эшикни ҳам очиб юборгин, ўғлим, — баланд овозда қичқирди тушишга шайланган отахон.\nОтахоннинг гапини эшитмади шекилли, ҳайдовчи бекатда тўхтамади.\n— Ҳой, эшитмадингми? Нега бекатда тўхтамайсан?\n— Аввалроқ тушишингизни айтинг-да, ота, — деди ҳайдовчи пинагини бузмай.\n— Айтмаса тўхтатмайсанми, ахир сен ҳар бир бекатда тўхтатишинг керак-ку! Ё тавба, шунақасиям бўларканда! Вазифангни ҳалол бажармайсанми?\n— Эй, ота, ҳозир ҳалол ишлайдиганнинг ўзи қолдими?..\n“Бошидан ўтганни, қошидан ўтма”, деган мақол бор. Ёзнинг иссиқ кунларининг бирида Навоий кўчасидаги бекатда автобус кутаётгандим. Тушлик маҳали эмасми, орадан 25 дақиқа ўтди ҳамки, мен кутган автобусдан дарак бўлмади. Кутилмаганда «офатижон» автобус кўринди. Чиқишга шайланиб, энди юришимни биламан, секинлашиб келаётган автобус тезлигини оширди-ю ўтди, кетди. Миямга ғалати фикр келди. Тўғриси, жаҳлим чиқди. Такси тўхтатдим. Уч бекат ўтиб, унга етиб олдим-да, орқа эшикдан чиқиб, олд томонга юрдим.\nҲайдовчи чамаси 50 ёшлардаги киши экан. Унга «Аввало узру, ака, нега икки бекат олдин тўхтамай ўтдингиз, ахир иссиқда бир соат кутгандим!» Ҳайдовчининг ўзи тажангмикин, асабига мендан бошқалар ҳам тегиб қўйганми, жаҳл билан: «Сенга ўхшаганлар кўп, қайси бирингга тўхтатай? Нима, бошқа автобус қуриб қолганми, келганига чиқавермайсанми?» — деди сансираб мендан ёш бўлишига қарамай. Мен ҳам гапдан қолишмадим: «Бекат-ку ахир, битта одам бўлсаям тўхтатишингиз керак!». «Хоҳласам тўхтайман, нима қила олардинг!? Борган жойингга боравермайсанми, қўрқадиган жойим йўқ!» — деди кўзлари олайиб.\nКўпгина автобусларда чиптачилари бор, бекатларни эълон қилиб боришдан ташқари, ёшларни катталарга жой беришга ҳам ундайди. Бекатларни олдиндан айтиб боради. Баъзи автобусларда чиптачи бор, аммо олд эшикда туриб олиб чипта сотади. Йўлкирасини тўлаш учун йўловчилар олдинги эшикка боришга мажбур бўлади. Салонда шаҳарга илк марта келган ёки ногиронлиги бўлган кўзи ожиз, эшитиш тизими хаста кишилар бўлса борми, улар бир амаллаб то олдинги эшикка етиб боргунча автобус бекатда тураверади. Одамларнинг вақтини ўғирлаётгани уларнинг хаёлига ҳам келмайди.\nАйтиш жоизки, мамлакатимизда туризм соҳаси ривожланиб, хорижий сайёҳларнинг оқими кўпайиб бораётган бир пайтда, транспорт воситаларидаги ўзаро муносабатларни тартибга солиш, инсонийлик бурчимизни адо этиш вазифамиз бўлса, ҳайдовчи йўл-транспорт ҳодисаларининг олдини олишга хизмат қилиши шарт эканлигини унутмаслигимиз керак!\nТан олиш керак, ҳайдовчилар ва чиптачилар орасида инсофли, диёнатли, йўловчиларни ҳурмат қиладиганлари бисёр. Аммо эрталабки ёки кечки пайт кимўзарга пойга қўйиш, бир-бирининг йўлини тўсиш, кабинадан бошини чиқариб ўз йўналишидаги касбдоши билан бақиришиб гаплашишлар йўловчиларнинг асабига тегиб, эътирозларга сабаб бўлади, албатта.\n— Йигирма йилдан буён йўловчиларни манзилига соғ-саломат етказишдек масъулиятли касбда фаолият кўрсатиб келаман, — дейди 5-автосаройга қарашли Қўйлиқ-ТТЗ йўналишида қатновчи 110-автобус ҳайдовчиси Решат Қурбонов. — Илк фаолиятимни бошлаган йилларим эди. Автобусни йўлда бироз шошиб бошқардим шекилли, бир йўловчи салон ичида қалқиб йиқилган. Аммо жароҳат олмади. Тўхтаб у одамдан кечирим сўрадим. Бу менга дарс бўлди, бошқа бу хатони такрорламадим.\nАйни пайтда, узоғимизни яқин қилиш учун хизмат қилаётган жамоат транспортларининг сон жиҳатидан кўплиги яхши. Лекин уларнинг йўл ҳаракати қоидаларига риоя этиши, касбий этикаси ва маданияти талаб даражасида деб бўлмайди. Жамоат транспорти ҳайдовчиларининг баъзилари бозорлар атрофидаги пиёдалар ўтиш жойида тўхтамай ўтади, баъзан ҳайдовчилар йўловчи талашиб, бир бири билан жанжаллашади, ёинки чиптачиларнинг муомала маданиятидан одамнинг дили ранжийди.\nЯна шуни айтиш жоизки, яқин ўтган даврларда жамоат транспортида ибратли ва хайрли имтиёзлар ҳам бор эди-ки, у келажагимиз бўлган болаларга берилган эди. 12 ёшгача бўлган болалар, айниқса, ўқувчилар барча турдаги автоуловлардан бепул фойдаланиш ҳуқуқига эга эдилар. Айни пайтда, соҳа мутасаддилари ушбу имтиёзни тикласалар, ёш авлодга бўлган ғамхўрликнинг яна бир намунаси бўлармиди?!\nАфсуски, кейинги пайтларда соҳада фаолият юритиб келаётган кўплаб ҳайдовчилар, чипта сотувчиларда касбий масъулият, ўз ишига нисбатан фаоллик ва тартиб-интизомга одатланиш каби ижобий ҳолатлар кам кузатилмоқда. Бундай муаммо ва камчиликларни бартараф этишда, мазкур соҳага йўналтирилган ташкилот вакиллари, фуқаролик жамияти институтлари жамоатчилик назоратини амалга оширсалар, албатта, тизимда ўзгаришлар яққол кўзга ташланиши шубҳасиз.\nЭнг муҳими, жамоат транспортига ким чиқишидан қатъи назар, салонга чиқиши билан йўловчига айланади. Уларни манзилларига соғ-саломат, осойишта етказиб бориш эса ҳайдовчининг вазифасидир.\nШундай экан, ҳар бир ҳайдовчи ўзи ва йўловчилар учун йўл қоидаларига, хавфсизлик талабларига, муомала маданиятига ва одобига тўла риоя этишлари лозим. Лоқайдлик, бепарволик салбий оқибатга, кўнгилсизликлар, қолаверса, инсон саломатлигига зарар етказадиган омилларга сабаб бўлади.\n« Юлдуз тўла умид осмоним\n“Бобур мирзога меҳрим мени Ўзбекистонга етаклайди” »\n«Qobusnoma» asarida yoshlar tarbiyasi 439 views


UzAuto Motors "шапка" талаб қилган дилерлар ҳақида маълумот беришни илтимос қилди\n29 октябр 2020, Тошкент вақти: 07:58\n2019 йилнинг июль ойида GM Uzbekistan компанияси ўз номини UzAuto Motors’га ўзгартирган эди.\nUzAuto Motors ширкати автомобилларни сотиш жараёнида коррупциянинг олдини олиш мақсадида потенциал харидорларга мурожаат қилди.\nМурожаатда қайд этилишича, бугунги кунда UzAuto Motors томонидан ишлаб чиқариладиган автомобилларнинг барча ранг ва комплектацияларига шартномалар мавжуд.\n“Агарда Сиз автомобиль хариди жараёнида у ёки бу моделдаги автомобиль учун шартнома йўқлиги, етказиб берилиш муддатининг узоқлиги каби важлар билан қўшимча пул маблағларини талаб қилиш ҳолатларига дуч келсангиз UzAuto Motors компаниясининг ишонч телефонларига 78 141-77-77 рақамлари орқали мурожаат қилишингизни сўраймиз”, дейилади мурожаатда.\nМаълум қилинишича, ширкат товламачилик ва бошқа коррупцион ҳаракатларнинг олдини олиш, автомобиллар савдосида шаффофликни таъминлаш мақсадида “Uzavtosavdo” мобил иловасини ишга туширган.\n“Агарда иловада зарур автомобиль йўқ бўлса, буюртма тўғридан-тўғри автомобиль заводига юборилади. Мазкур илова орқали харидор ўзи истаган автомобилнинг ранги ва русумини танлаб унга шартнома олиши мумкин. “Uzavtosavdo” иловаси харидорга барча жараёнларни бошиданоқ назорат қилиш, ўз навбати ва автомобилни олиш санасини билиб бориш имконини яратмоқда”, деб билдирилди.


Xiaomi Mi 8 моделининг юқори сифатли тасвири. Энди унинг нархи ва параметрлари ҳам маълум. | Futura – ҳаммаси ахборот технологиялари, маркетинг ва стартаплар ҳақида Xiaomi Mi 8 моделининг юқори сифатли тасвири. Энди унинг нархи ва параметрлари ҳам маълум. – Futura – ҳаммаси ахборот технологиялари, маркетинг ва стартаплар ҳақида\nXiaomi компанияси 31 май санасида бўлиб ўтадиган Хитойдаги тадбирда ўзининг энг илғор Mi 8 моделини кўрсатишни вада қилмоқда. Энг сўнгги маълумотларга кўра, инновацион янги гаджет “еттилик” серияси яхши чиқмаганлиги сабабли компания бу моделни “ҳатлаб ўтишни” режалаштирмоқда(компания берган маълумотларга кўра). Яқиндагина Mi 8 ҳақида расм ва видеолар тақдим этилган эди, шунинг учун бу сизга янгилик бўлмаса керак, бугун эса ушбу мукаммал қурилмани синаб кўриш пайти келди.\nЯнги модел эса мижозларнинг талабларига тўлиқ жавоб беради. Mi 8 – бу Face ID – Apple қурилмасидан қолишмайдиган, 3D – шахсни танийдиган фирма тизими жойлаштирилган, 2280х1080 пиксел аниқликдаги ва ҳимоя тизимга эга 6,2-дюймли дисплейдаги қурилма бўлиши тахмин қилинмоқда. Шунингдек, смартфон 8 ГБ хотирали Qualcomm Snapdragon 845 чипи ва 3300 мАч батарея билан жиҳозланади.\n16 мегапикселли олд камерани f / 2.0 диафрагмали, шунингдек иккита асосий камералар: 20 мегапикселли асосий сенсорни f / 1.7 диафрагмали ва 16 мегапикселли сенсорни f / 2.0 диафрагмали кўрсаткичларда кўришимиз мумкин. Қурилма қалинлиги 7 мм, оғирлиги 172 граммни ташкил этади.\nУнинг баҳоси ҳақидаги сўнгги маълумотларга кўра, “саккизлик” 2999 юан қийматида (29 минг рубль, олдин 27 минг бўлган) баҳоланмоқда, 6 ГБ+64 ГБ, 8 ГБ + 128 ГБ моделлари эса 3199 юан(31 минг рубль). Хитойдаги чакана савдо дўконлари шу рақамларни акс эттирувчи реклама пештахталари билан тўлиб тошган. Булар ҳақиқатми ёки йўғми – буни яқин орада билиб оламиз. Шу ўринда айтиш жоизки, “олтилик” нархлари жуда пасайиб кетди.\nXiaomi қурилмасидан фойдаланаётган бўлсангиз, бошқа мижозлар оқилона танлов қила олишлари учун, фикрларингиз билан ўртоқлашинг.